Sibagurtano – Amani Partogi\nPosted on 13 Juli, 2010 by Hendry Lumban Gaol\nSaonari on, nunga lam moru be roha martutur na denggan, jala lam so dianturehon jolma be anggo partuturon, tarlumobi ma diakka halak naumposo. Dang haru diharingkothon be mamakke partuturon songon naung pinodahon ni opputta si jolo tubu i. Ba, molo sama-sama baoa, lae ma, molo tu tu anak boru ito ma, ima molo pikkiran ni sahalak baoa. Adong muse dope panjouon namasa saonari. Ces, bro, dla ninna. Dang haru binoto hata sian dia on.\nMolo ni ida jala nialaman, di kota naribur on, nunga mangalan be sude akka partuturon i. Hea ma sahalahi pajuppa iba tu dongan, dungi didokma “Marsitandaan hamu lae, sepupukku do on”. Ai gabe marpikkir iba, aha do sepupu on?. Boi pariban, boi appara, boi ito, boi inang bao, boi lae tunggane. Nunga mangalan sude….\nAlai dumenggan dope i. Boha molo gabe hata na hurang tama begeon, isarana rupani gabe mamurai. Iba sandiri pe nga memurai dongan marhata batak, ala binoto dang diantusi ibana aha nanidok i.\nDisada tikki, mulak ma siHamonangan tu huta. Dang apala piga hali ibana mulak tu bonapasogit an. Nidophon roha, ai holan goarna nama batak. Damang parsinuanna batak, alai nggo inong na tinubuhonsa halak Jogja do. Mardomu nga magodang dihuta ni oppunga bao ibana. Ia goarna marsampur, batak dohot jawa. Goar jawa dijolo, dungi di ihuthon goar batak nang marga pe. Widodo Hamonangan.\nAlai, nangpe magodang Jawa, alai anggo partuturon i diboto ibana do, ala diajari among na. Songoni nang bahasa batak, anggo pola saotik diantusi do. Ai biar do roha ni amongna, tung so diboto ibana ma hata batak i, hape halak batak asli do ibana. Jadi, dang porsea halak molo marhatabatak ibana, hantus hatana alai anggo pardompahan sai hira halak jawa -cina.\nSada sitiruon sina ibana, tung rikkot do dirohana bonanipasogitna. Didok, ikkon berengonna tano hatubuan ni amongna. Huhut naeng duloonna parbandanan ni oppung, OppuWidodo Hamonangan. Ihut tusi, martahi ma ibana mulak. Asing ni muse, sihol rohana laho mamereng hinauli ni Tao Toba, nang haulion ni Dolok Pinapan. “Ikkon hu ida do huta ni damang i” ima didok roahana.\nDisada huta di hitaan–dang pola sidok goar, annon sutong disordak hamu gottikkon. Maradi ma ibana di sada lapo, lao paulak hosa loja, minum tes huhut patordang simanjojak. Dibereng ibana dang pola piga jolam disi, holan akka ama-ama do mar satur jala na deba marnonang.\nAmanJamordong, digoar deba do bayon parbalongkang, parbarita sosukkunon. Sigodang hata, siramos hata. Sian manipat ari sai holan na di lapo i.\nDipakke siHamonangan do blangkon jawa, alai datung na pataridahon, asa diboto halak ibana jawa, holan ala ni mohop ni ari do. Holan sahat ibana, tor sude pamereng ni na salapoi tu ibana. Serom otik siHamonangan, dungi dilului hundulanna. Holan lao hundul dope dibege ibana ma sada soar namandok, “Nga rone bayon, sian dia do naeng sibagurtano on…” ninna tudonganna. Arop rohana datung diantusi siHamonangan par balangkon i, nanidokna i. Nian, hordit do rohani si Hamonangan, alai di pasip. “Dang tu au ra hatai, so adong alokku di huta on” ima didok rohana.\nDi uduti muse ” Oi.. parlapo, alusi Sibagurtano on…patealtealhon i, dipakke tahuluk jawa na i” ninna amanJamrodong, alai sai tu saturnai dimatahon.\nHundul ma siHamonangan dipajonok topet tu na mandok sibagurtano i, ima amanJamordong. Alai dang di patudu ibana aha na mohop dirohana. Nian diboto ibana do lapatanni sibagurtano. Alai paula so diboto. Ai parbadaan do naro molo di patumpar, hape halak na ro do ibana di luat i. Jadi dipahohom, nang pe di rohanai nunga songon na sogo. Ise na so sogo milo didok Sibagurtano atehe??….alai didok ibana ma dirohana “Paitte jo,….”\nDungi songon na disukkun ibana ma “Maaf, Pak….apa itu artinya Sibagurtano”\nAla dang sangka roha ni na mandok i sukkunonna ibana, jadi ditahi mar margabus, naso paboaonna aha lapatanni sibagurtano. Bada ma namasa. Didok ma mangalusi ” O…kalau Sibagurtano itu, semacam panggilan akrab itu di sini, Pak” ninna mangalusi . Mekkel siHamonangan di bagas rohana. Huhut unduhunduk, dipaulahulakkon hatai.\nDisurakkon siHamongan ma tu parlapo i ”Sibagurtano,….saya pesan teh manis, sekalian kuenya kalau ada”. Umbegesa i marrara bohi ni parlapo i, marsibollangan dohot amanJamorodong, alai asa unang adong hagunturon di pasip. Piga halak nadisi nga mekkel, alai paula dang i nadiparekkeli.\nDi uduti ibana ma muse mandok tu sahalak ama ” Sibagurtano,…merokok?, sekalian pinjam korek apinyalah.” huhut dipakaluar ibana ma sigaretna.\nAla didok songoni, tor naeng muruhan ma OppuJaholong, ima amanta napinangidona korek api. Sahalak doli doli mandok sibagur tano tu ibana. Naeng disonggak, haduk. Ujungna holan ungut-ungut ma didok “Babaniamam, dang sopan makkatai tunamatua” ninna.\nBah, nga lam so maradat be pakkataiaon i, alai di orom siHamonangan dibagas rohana. Didok ibana ma muse ” Sibagurtano, apa artinya babaniamam?“.\nBolak-bolak bohini oppuJaholong. Dipasip. Ai gabe amanJamordong do mangalusi” O..itu artinya terimakasih kembali, ucapan keakraban juga itu di sini” ninna, tong manggabusi.\n“Oo……babaniamam” ninna bayon huhut songon na dipahulahulakkon, uhut mekkel dibagas rohana. “Maklum bapak-bapak, baru datang dari Jogja jadi tidak tahu bahasa di sini” ninna manguduti.\nDung sidung di inum ibana kopi na on, naeng hehe ma ibana sian lapo i, jala dijouhon ibana ma muse parlapo i laho manggarar tuhor ni kopi on didok ma ” Sibagurtano,..berapa kopinya” ninna huhut dibayar. Jala didok ibana ma muse tu parlapo i ” Sibagurtano, babaniamam ya”\nJala laho mangalewati akka jolma torop i, didok muse “Para Sibagurtano-sibagurtano, permisi ya. Babanimam ya semuanya, babaniamam ya sibagurtano ” ninna songon na unduk-unduk tu na salapo i. Dipakke muse balangkon na i, lao ibana.\nDung lao ibanna, tor murukan ma sude akka na disi i nang parlapo i. Songoni nang OppuJaholong, ninna ma “ima alani ho nunga gabe dohot iba Sibagurtano…ho ma jolma sibagur tano”\n5 thoughts on “Sibagurtano”\n13 Juli, 2010 pukul 4:22 pm\t Balas\naih gan. saya jadi kangen pengen ke tanah toba.\nWalaupun gk tau artinya secara menyeluruh.\n17 Juli, 2010 pukul 5:43 pm\t Balas\npulang lah lisa…tanah toba menunggumu\n13 Juli, 2010 pukul 4:24 pm\t Balas\n1 Agustus, 2010 pukul 10:20 pm\t Balas\ntks daqh berkunjung lisa…\n24 Februari, 2011 pukul 6:42 pm\t Balas\nnga songon na leleng dang habegean be hata sibagurtano on tulang…


07. Ende di hamamate ni Tuhan Jesus | Anyreff.wordpress.com\nArchive for the ‘07. Ende di hamamate ni Tuhan Jesus’ Category\nBE-086, SILANG NA BADIA, BL-067\nSilang na badia i Ho do lombulombungki\nDi sude sitaonon i Ho ma lombulombungki\nNasa na huula i Ndang tau hasonanganki\nNang ringkot pe rohangki Pola ro nang ilungki\nHolan asi ni rohaM Pangurupi o, Tuhan\nRo do au nuaeng tu ho, sai palambas ma rohaM.\nNunga pola mate Ho, ala asi ni rohaM\nJangkon au na dangol on, sai ulosi tondingkon.\nDosa patundukkon au, ho ma mangondihon au.\nRamun situtu do au, mudarMi mamuri au,\nNa pogos, Dangol au on. Ho ma artangki tongtong.\nMolo puas hodokki Di na suda bohalhi\nSyair: Rock of Ages\nKJ-370A, Batu Karang Yang Teguh\nKJ-370B, Batu Karang Yang Teguh\nNKB-020, Batu Karang Yang Teguh\nCategories: 07. Ende di hamamate ni Tuhan Jesus Tags: BE-086, BL-067, Rock of Ages, SILANG NA BADIA\nBE-085, SAI INGOTON NI ROHANGKU, BL-227\nSai ingoton ni rohangku,\nHansit naung di taon Tuhanku, Uju i di Golgata.\nNa so dung adong salaNa,\nGabe ampe tu Ibana, dosa ni portibi on.\nTung so dapot huhatahon\nHaporsuhon na ditaonhon Holan ala dosangki\nIngkon Ho sai oloanku,\nSipangolu au Tuhanku, sian nasa rohangkon.\nSyair: Stabat mater dolorosa\nKJ-172, Lihat Bunda Yang Berduka\nCategories: 07. Ende di hamamate ni Tuhan Jesus Tags: BE-085, BL-227, KJ-172, LIHAT BUNDA YANG BERDUKA, SAI INGOTON NI ROHANGKU, Stabat mater dolorosa\nBE-084, AUT NA GINORGA TU ROHANGKU, BL-195\nAut na ginorga tu rohangku, bohiM di na lao mate Ho\nAut na huingot o Tuhanku, tongtong pangkophopMi di au\nAi Ho do paluahon ahu, dosangku do pinorsanMi\nDidaoni Ho parsahitonku, martua au binahen ni i.\nSai jalo ma’au ale Tuhanku. Baen upa ni na tinaonMi.\nSai naeng ingoton ni rohangku, tung sasude na binaenMi.\nHumophop au pardosa godang, dibahen holong ni rohaM.\nHinorhon ni tarbaen au sonang, laho mandapothon banuaM\nMauliate ma rohangku, di Ho o Jesus Tuhanki\nHo naeng tongtong haholonganku Marningot denggan basaMi\nAntong sai tiop ma tanganku, manogu au tu lambungMi\nDijalo Ho do tangiangku, sai pos do rohangki di si.\nCategories: 07. Ende di hamamate ni Tuhan Jesus Tags: AUT NA GINORGA TU ROHANGKU, BE-084, BL-195\nBE-083, NA LAO DO BIRUBIRU I, BL-214\nNi nasa hajolmaon i Di benget ni rohana\nDiporsan do sahitta i Di lehon do DiriNa i\nTu tangan ni pamunu Ditaoni do na bernit i\nRo di na tos hosaNa i Didok : Naeng porsanonku.\nIanggo Birubiru i , Ima alealengku\nNa paluahon tondingki Disuru Debatangku\nDidok mandok AnakNa i Sai topot ma pardosa i\nNaung sun tinoruanku Balga tutu do rimashi\nAlai tarbaen do mombun i Horhonon ni mudarMu\n“Na olo au, ale Amang. Sian sandok rohangku\nPasauthon lomo ni rohaM, RohaM sambing do guru”\nO holong ni rohaNa i Tung aha do tudosanmi\nNa songon ho margogo ? Dilehon Debata hape\nAnakNa lao manaon sude Sitaonon ni na mago\nSaleleng na mangolu au, naeng ingotonku Jesus.\nHo naeng haholonganku do , huhut ihuthononku Ho\nDi dalan hangoluan. Tung ingkon Ho, nampuna ahu,\nMangolu manang mate au. Sai Ho do tioponku\nO Tuhan hinauliMi Sai naeng endehononku\nDiringku ma peleanMi Na naeng seahononku\nO Jesus jalo ma au on Pasiat ma pamujingkon\nBaen sangap di goarMu Pasahat au tu surgo i\nMarhitehite mudarMi Baen intan di tumpalMu.\nCategories: 07. Ende di hamamate ni Tuhan Jesus Tags: BE-083, BL-214, Ein Lämmlein geht und trägt die Schuld, KJ-160, NA LAO DO BIRUBIRU I, SANG ANAK DOMBA YANG KUDUS\nBE-082, O JESUSKU TU BUGANGMU, BL-021\nO Jesusku, tu bugangMu, ro marsomba rohangkon.\nSai tarpuji, sai tarpuji, na pamalum tondingkon.\nTung di patMu, o Jesusku, solsolanku rohangki.\nTangisanku na tinaonMu, ala jat ni rohangki.\nTu tanganMu ma tondingku, jumpa hamamatengki.\nTu lambungMu, o Tuhanku, alap na tinobusMi.\nCategories: 07. Ende di hamamate ni Tuhan Jesus Tags: BE-082, BL-021, O JESUSKU TU BUGANGMU\nBE-081, JESUS MUAL NI NGOLUNGKU, BL-185\nJesus mual ni ngolungku, Sipangolu tondingki Ai dibunu Ho musungku, ima hamatean i.\nHo manaoni hamagoan, patupahon hangoluan Alani hupuji Ho, tung marribu hali do.\nHaleaon, insakhinsak, reherehe, tijur pe Tali dohot pastappastap, tung ditaonhon Ho sude\nPaluahon au na pogos, sian tangan ni sibolis Alani hupuji Ho, tung marribu hali do.\nBugang sada tanggurungmu Di na hona linsing i Hamamalum ni bugangku Na di rohangki do i\nHo do gabe binuraan Au dapotan hangoluan Ala ni hupuji Ho Tung marribu hali do\nSungsang duri ditumpalhon Panginsahi i tu Ho Jala tolong dilibashon Tu uluM, pasiak Ho.\nI ditaonhon Ho, Tuhanku. Ala ni hajungkatonku. Ala ni hupuji Ho Tung marribu hali do.\nTung tanganMu dohot patMu Ditorusi labang i Jadi tiris ma mudarMu Sian hau parsilang i,\nI do mual paridian Di au jolma na hansitan. Ala ni hupuji Ho Tung marribu hali do.\nSai pinuji ma GoarMu Ala ni na bernit i Dohot ala ni mudarMu Jesus na nilehonMi\nLao pasaehon dosanami Asa unang mago hami Ho hupuji ala ni Salelenglelengna i.\nSyair: Jesu, meines Lebens Leben\nKJ-179, Yesus Kau Kehidupanku\nCategories: 07. Ende di hamamate ni Tuhan Jesus Tags: BE-081, BL-185, Jesu meines Lebens Leben, JESUS MUAL NI NGOLUNGKU, KJ-179, YESUS KAU KEHIDUPANKU\nBE-080, MAUAS JESUS, BL-039\nMauas Jesus atik pe Ibana Mual hangoluan i hian\nIngkon tahanonNa do uasNa Di hau pinarsilang nahinan.\nHolong ni rohaM o Tuhan Jesus Ise na tuk mandodo i ?\nParungkilonMi do na manobus au na mago ala dosa i.\nAha Jesus hinauashonMu Uju songon i marsipal Ho ?\nO, huboto na hinophopanMu Au ro di saluhut jolma do\nTung tarbaen au jongjong di lambungMu Majal jala mingguk rohangki?\nDao ma i Sai naeng parsitaonku Ho, o Jesus hatuaonki .\nDohot do au mauas Tung leleng do Hulului hasonangan i\nLoja au, andorang so huboto Ho sambing o Jesus mual ni.\nSai asi rohaM di au Tuhanku Sai sombu ma bahen uashi.\nBuri au ale, dohot mudarMu asa tong mangolu tondingki\nCategories: 07. Ende di hamamate ni Tuhan Jesus Tags: BE-080, BL-039, MAUAS JESUS\nBE-079, DI NA PONJOT ROHANGKU, BL-124\nDi na ponjot rohangku Binaen ni dosangki Paingot au Tuhanku Di hamamateMi\nDi hau na pinarsilang i Digarar Ho utangku Marhite mudarMi.\nTama longang rohangku, mamingkir hata on. PanghophopMi Tuhanku, Di au pardosa on.\nAi hosa ni AnakNa i, dilehon Debatangku, tumobus tondingki.\nTung aha panginona Ni dosangki di au ? Ai asi ni rohaNa Do paluahon au\nDibaen naung mate Jesuski Ndang be habiaranku Banua toru i\nAntong sai pujionku Do Ho o Jesuski Marningot na tinaonMu Do hamamateMi\nMarningot angguhanggukMi Ro di sude na bernit Na tinaonMi disi\nLaos i ma pajujuhon Rohangku sai tongtong Manggotap hajahaton\nSian rohangkinon Unang huhalupahon be HalojaonMu Tuhan Nang tung satongkin pe.\nUrupi au o Tuhan Tumaon di tano on Saluhut parsorion Na songgop tu au on\nHo ma hutiru sai tongtong Manaoni na so uhum na di portibi on.\nSai naeng ma tiruonku, pambaenanMi di au tu sasude donganku,\nJesus urupi au Manghaholongi donganki, unang tung marpambuat nang marpangansi pe\nSai sonang ma rohangku Binaen ni bugangMi Di na lao tos hosangku\nMarningot mudarMi Pos ma rohangku baenon ni PamasuhonMu ahu Marnida bohiMi.\nCategories: 07. Ende di hamamate ni Tuhan Jesus Tags: BE-079, BL-124, DI NA PONJOT ROHANGKU


Batu Mamak: 08 Trinitatis\nSERMON JAMITA TU MINGGU 08 DUNG TRINITATIS, 25 JULI 2010\nDung digoar si Paulus Raja Kesar pangondianna (Ul.25:11 par) tarboan ma ibana tu huta Rom (Ul.27-28). Paimahon angka na mangaluhon ibana sian Jerusalem, tahanan rumah do ibana jolo. Mian di jabu na sineona sandiri do ibana jala bebas mamaritahon harajaon ni Debata (Ul.28:30-31). Mangihuthon uhum Rom, sintap ni dua taon do boi songon i. Molo laos so adong do na ro manorushon pangaluan i, dung dua taon, ingkon malua do ibana demi hukum. Disura roha ni toropan halak, i do na masa tu si Paulus, malua do ibana muse. Dung i ditopot ma angka huria na pinungkana na jolo. Raphon si Timoteus, borhat nasida sian Rom. Alai ditadinghon ma si Timoteus di Epesus (1 Tim.1:3) laho manghobasi huria i, lumobi maralohon angka parpoda haliluon. Anggo ibana ditorushon ma pardalananna mangebati angka huria na di luat Makedonia jala sian i ma ditongoshon surat 1 Timoteus on. Sangkapna, laho mangurupi si Timoteus taringot tu ruhutruhut ni na marmahani huria dohot mangadopi parpoda haliluon.\nDi Bibel Batak manang pe di Alkitab, tarrajum do turpuk on tu hasadaon na umbidang, i ma Hata Parujungan tu si Timoteus/Pesan Penutup (6:11-21). Di jolo ditaringoti do jea ni angka na naeng mamora jala na holongan di hepeng (ay.9-10). Pangalaho na so patut jumpang do i di parhalado ni huria (pat.1 Tim.3:3). Alai ndang holan di parhalado, dohot do di angka ruas ni huria. Hombar tusi, di Hata Parujungan tu si Timoteus i, adong do pesan khusus na marhahonan angka na mora sirodihononna, i ma turpuk ari on.\nAtik pe dimulana angka na pogos do na parjolo tartarik jala manjangkon Barita na Uli i, angka hatoban, na oto, na teuk dohot na pinalea ni portibi on (pat.1 Kor.1:26-28), tong do adong angka na mora. Dung taripar tu hakristenon i, ndang sai pintor malua nasida sian parmaraan di bagasan hamoraon i. Ala ni i ma asa dipaingot Apostel Paulus angka na mora i dison, marhitehite si Timoteus. Parmaraan na balga do i. Hombar tusi sipaingot dohot gayana paingothon pe tung mansai gomos do. “Rodihon,” ninna. Rodi, lapatanna parenta manang paksa. Jadi, rodihon (Gr. parangelle, ro sian parangellein/to command/to charge), mandok parentahon manang paksahon. Ndang sae holan na menganjurkan, alai ingkon mansai tangkas do ondolhonon ni si Timoteus tu angka na mora na di huria i dua parenta na negatif, dohot dua na positif, i ma na parjolo: Unang ginjang rohanasida. Ndang masalpuhu molo nidok, ginjang ni roha i, mara na mansai ungkap do i di angka na mora. Sumurung nasida antong sian halak toropan, relatif sumonang ngoluna, tumabo siallangonna, umuli paheanna, mangapian jala pamerengon halak tu nasida, manghirim huhut di pangurupionna. Lam ditambori i ma giot ni roha na adong di bagasan dirina, isara giot ni roha diparrohahon, dipatujolo jala dipasurung dohot na asing na marmuara di ginjang ni roha. Dasor ni i nunga adong uju di hasipelebeguonna dope, jala molo so tangkas panandaonna di Debata dohot di hajolmaonna, na boi lam tu balgana do i dung di hakristenon i, ai songon na nidok di jolo i, toropan na pogos do na parjolo manjangkon Barita na Uli i, gabe mansai tandi jala nalnal nasida tarida di tonga ni huria i. Tamba tahe marana, ai ndang holan di pardagingon be nasida naeng dipatujolo, naeng dohot nama di partondion. Sasintongna, ndang adong dalan ni na mora paginjanghon roha, ai na mora di hasiangan on do nasida. Ndang ala ni hamoraonna i gabe jumonok nasida tu Debata, manang gabe ummura porsea jala sahat tu surgo, ndang! Hamoraon di portibi on ndang manjamin na gabe mamora halak di hasiangan sogot. Ala ni i – sahali nari – parmaraan na balga do i, ai didok hata i do: “Dialo Debata do angka na ginjang roha, alai dilehon do asi ni roha tu angka na serep marroha” (Jak.4:6; 1 Ptr.5:5c; pat.Mat.23:12; Luk.14:11; 18:14b). Sian i torang, manang ise na paginjanghon rohana, dipajongjong i do dirina gabe alo ni Debata. Alai tung so adong do sihirimon di angka na nialo ni Debata, ai na sun gogo do Ibana, sai na talu do nasa na nialoNa. Na paduahon: Unang dihaposi hamoraon na so mian i, lapatanna unang mangojakhon ngolu dohot panghirimanna tusi. Na mura salpu do hamoraon i, olat ni hangoluan tano on do. Gari sintap ni i tahe, ndang sai sahat, ai na boi digagat tasik do i dohot ngitngit, boi dihali jala ditangko panangko (Mat.6:19), gabe pogos na mamora hian. Na patoluhon, na positif: Dihaposi ma Debata. Na mora do Debata. Ibana do nampuna nasa na adong, mual ni hamoraon jala haroroan ni asiasi dohot pasupasu angka na mauliutus, na so olo muba jala na so umboto halilu ni hamimimbar (Jak.1:17), hamoraonNa pe hot do ro di saleleng ni lelengna. Sian hamoraonNa i buas do Ibana mangalehon angka na tau sihalashononhon, ndang diholit na denggan i di angka na burju marpangalaho (Ps.84:12b). Ibana do ojahan ni ngolu dohot panghiriman di tingki on dohot sogot. Na paopathon: Mangulahon na denggan. Molo di ay.17 ditaringoti na so sibahenon ni angka na mora, di ay.18-19 ditaringoti do na patut sibahenonnasida, i ma na mangulahon na denggan angka na hombar tu hamoraonna i. Taringot tusi adong tolu na ringkot diparrohahon. Parjolo, ingkon mamora di ulaon na denggan i, lapatanna ndang digondit hinadengganna jala ndang dibilangbilangi, ndang hea didok naung sae, alai sai didatdati. Dohot hata na asing, kualitas dohot kuantitas ni ulaon na denggan i denggan. Na mangihut, marroha na buas. Di hata Gorik, eumetadotous (sian eumetadotos/willingly sharing/ready to impart/suka memberi). Sisada ihot do i tu na parpudi, i ma na girgir marsibasabasa. Di hata gorikna, koinoonikous (sian koinoonikos/willing to share/suka berbagi). Buas ni roha dohot hagirgiron marsibasabasa i na mardomu do i tu hakiki ni masyarakat manang huria songon sada hasadaon manang sada parsaoran (Gr. koinoonia/ partnership/fellowship). Ala ni i ndang dirajumi be na hapunjunganna artana, hatopan do; jala ala hatopan, ingkon dibagi (pat.Ul.2:44). Marhite pambahenan na denggan i, nunga dipapungu nasida pangkal na denggan di nasida tu ari sogot, asa ditangkup ngolu na tutu. Papunguhon pangkal (hata gorikna apotheesaurizontas themelion/laying up a foundation/ meletakkan dasar), mandok paulihon ojahan. Hangoluan sogot i, dipatudos do tu bagas sipaulion ni ganup di dirina be. Songon jabu, adong do ojahanna, jala nunga ingkon dipauli i di tano on. Ngolu dohot ulaon na denggan i do ojahan i. Ndang na mandok na niomo ni ulaon ngolu sogot i, ndang. Asi ni roha ni Debata do i (pat.2 Tim.1:9); sijaloon di bagasan haporseaon (pat.Eps.2:8). Alai asi ni roha dohot haporseaon i ndada sada teori haluaon na abstrak, hasintongan na ingkon dihayati do jala dihangoluhon di bagasan sikap hidup na patar di pambahenan angka na denggan.\nPatolumingguhon ma nuaeng sai jamita na marhahonaan tu na mora dohot hamoraon na diturpukhon di parmingguanta. Dua minggu na salpu, dipatubegehon do lumbalumba tu angka na mora na mangalului jala mamangke hamoraonna di ruar ni lomo ni roha ni Debata; di minggu na salpu ditaringoti ma muse kesiasiaan di bagasan hamoraon; jala di ari on, rodi manang parenta tu angka na mora. Ndang sude hita nian na mora, atik boha do sabalikna, godangan na pogos. Alai ndang gabe so adong sidohonon ni jamita on tu hita, adong do. Olo, adong do, ai hamoraon dohot hapogoson sasintongna na relatif do i. Sude do hita mararta, na deba godang, na deba nari otik; alai taboto ma, sigodang arta manang siotik arta na boi sarupa do carana menyikapi dohot mamangke artana. Ala ni i, rap tatangihon jala tapamanat ma nuaeng parenta ni jamita on.\nNa parjolo, unang marginjang ni roha. Didok si Paulus tu si Timoteus: “Rodihon ma tu angka na mora di hasiangan on, unang ginjang rohanasida.” Ginjang ni roha, parmaraan na mura mangihut do i tu arta manang sinadongan. Sahat ro di tirket na tontu antong, dipasurung arta i do sasahalak sian na asing. Gabe ditambori i ma angka hagiot na adong di dirina, isara hagiot asa diparrohahon, asa dipatujolo manang dipasurung, na marmuara tu ginjang ni roha. Mansai ringkot ma i parrohahononta, ai mara na ungkap do i di sude manisia. Ndang sai tardok na ummura na mora i madabu tu ginjang ni roha asa na pogos. Atik boha do sabalikna, ummura na pogos i gabe siginjang roha. Tiruan na metmet ma rupani, godang do na mora na marmobil angka na jeges, ndang pola be i dihaginjanghon jala ditengahon; alai sai adong do na pogos, na roaroa dope sepeda motorna, nunga sun dihaginjanghon jala ditengahon. Ragam do dalanna patuduhon i; ngebut-ngebutan rupani, digas gogogogo, dibuka knalpotna, dibahen soarana songon gogo ni ronggur holan asa diida jala diparrohahon na asing. Sasintongna, ndang adong dalanta manghaginjanghon artanta. Silehonlehon ni Debata do i jala holan di portibi on do i boi pangkeonta. Mara na balga do ginjang ni roha i, ai didok hata i do: “Dialo Debata do angka na ginjang roha.” Jadi molo tapaginjang rohanta, na marlapatan do i tapajongjong do dirinta gabe alo ni Debata. Alai taboto ma, ndang adong sihirimon di angka na nialo ni Debata, ai na sun gogo do Ibana, sai na talu do nasa na nialoNa. Ai hurang mora ni Nebukadnesar, huaso dohot sangapna? Alai ala ni ginjang ni rohana, diuhum Debata do ibana gabe tumoru sian pinahan (Dan.4). Songon i si Herodes, dipastap suruan ni Debata do gabe dipangan gulok laos mate (Ul.12:23). Ala ni i, unang ginjang rohanta, alai sabalikna tapatutoru ma dirinta jala tapaserep rohanta, ai dilehon Debata do asi ni rohaNa tu angka na serep marroha.\nNa paduahon, unang marhaposan tu arta. Didok muse: “Unang dihaposi hamoraon na so mian i; alai dihaposi ma Debata, na buas mangalehon tu hita saluhut sihalashononta.” Manghaposi arta, lapatanna mangarajumi jala mambahen arta gabe ojahan ni ngolu dohot panghirimanna. Molo dung adong artana, dirajumi ma naung gok lapatan ni ngoluna jala terjamin ngolu dohot masa depanna. So mamoto rohana na mura salpu do arta i. Gari bahen ojahan ni ngolu tano on ndang manahan, ai na boi digagat tasik do i dohot ngitngit, boi dihali jala ditangko panangko (Mat.6:19). Ndang pola leleng, boi do apala satongkin parsalpuna; mamora dope halak rupani sahat tu sada ari, alai marsogotna i nunga pintor marpogos. Lam boha ma taringot tu hangoluan sogot i? Taringot tusi pe mansai ringkot do ingoton jala parrohaononta, ai i pe mara na mansai ungkap do di sude manisia. Ndang sai tardok na lebih cenderung angka na mora marhaposan tu arta sian angka na pogos. Molo mago manang madabu rupani mobil ni na mora, ndang pola sadia diarsakhon; alai molo mago manang mate sada lombu ni na pogos, ndang na binoto be arsakna, sai hira naung marongrong do tano di toruna, matompas langit di ginjangna, jala sai hira na so adong be masa depanna. Mansai tarihot ibana tu arta i, jala ndang tarbahensa sirang sian i. Adong tahe halak na mora manang na pogos naung gabe mardebatahon arta manang hepeng. Didok roha, ndang sai simbil i sian ngolu ni hita halak Kristen di angka tingki on. Ndang ditadinghon dope hakristenon, hot dope ibana ruas ni huria; alai arta manang hepeng nama na dirajumi di ginjang ni sasude, na mangatur jala na manontuhon saluhut. Haholongon, parsaoran, parsaripeon, parhuriaon dohot angka na asing sude dibereng jala diukur dohot hepeng. Angka i ma Kristen ateis; Kristen, ya Kristen, alai ndang adong be lapatan dohot hataridaanna, ndang dipaloas be Debata marhuaso jala mangula di ngoluna ariari. Alai taboto ma, otik manang godang arta manang hepengta, ndang sian i ngolunta (pat.Luk.12:15). Ndang dipajonok arta manang hepeng hita tu Debata dohot tu surgo, ndang gabe dipamura i hita porsea jala sahat tu haluaon. Ala ni i sandok sipasidingonta do na manghaposi dohot na mardebatahon arta na so mian i. Debata do na marbasahon ngolu i, ngolunta nuaeng dohot sogot; Ibana ojahan dohot jaminanna, sihaposan dohot sihirimonta.\nNa patoluhon, mangulahon na denggan. Na parpudi didok: “Naeng ma mangulahon na denggan nasida.” Taringot tusi, dipahebaheba dope di bagasan tolu pangalaho, i ma na parjolo: Mamora di ulaon na denggan. Na marhahonaan ma i tu kualitas dohot kuantitas ni pambahenan na denggan i. Ndang digondit dengganna dohot jotjotna, ndang hea didok naung madengganhu jala majotjothu; alai sintap ni na tarbahensa jala saleleng adong kesempatanna sai didatdati. Na mangihut: Marroha na buas, lapatanna ndang holit. Sisada ihot do i dohot na parpudi: Girgir marsibasabasa, lapatanna ungkap rohana. Buas ni roha dohot hagirgiron marsibasabasa i na marmual do di hakiki ni masyarakat manang huria songon sada hasadaon. Ala ni i ndang dirajumi na hapunjunganna do artana i, hatopan do, na ingkon dibagi. Marhite na songon i, nunga dipapungu nasida pangkal na denggan di nasida tu ari sogot, asa ditangkup ngolu na tutu. I ma muse parenta na mansai ringkot parrohahonon jala hangoluhononta sian jamita on. Atik pe holan di hangoluan sinuaeng on pamangkeon ni arta i, alai anggo panghorhonna sahat do tingki sogot. Na mamangke artana hombar tu lomolomo dohot haginjangon ni rohana, agoan do i di ngolu sogot; alai sabalikna, na mamangke i hombar tu lomo ni roha ni Debata dohot bahen hadengganon ni hajolmaon, jumpangan do i di hangoluan sogot. Ndang na mandok na niomo ni ulaon ngolu sogot i, ndang. Asi ni roha ni Debata do i, sijaloon di bagasan haporseaon. Alai asi ni roha dohot haporseaon i ndada sada teori haluaon na abstrak, hasintongan na ingkon dihangoluhon do jala dipapatar di bagasan sikap hidup dohot pambahenan na denggan. Si Jakobus mandok: “Haporseaon i pe songon i do: Anggo so adong pangulaonna, naung mate do hadirionna.” Ala ni i sipangkeonta do artanta laho mangalului hangoluan sogot, lapatanna tapangke marojahan tu haporseaon laho patupahon angka ulaon na denggan. Tuhanta Jesus Kristus mandok: “Lului hamu ma di hamu aleale marhitehite mammon na geduk i; asa ia dung suda i, gabe dijangkon ma hamu tu bagasan angka parmianan sogot” (Luk.16:9). Songon halak Kristen hita dohot huria na hadir di tongatonga ni masyarakat sihangoluhononta do solidaritas sosial asa haurupan halak di hapogosonna jala jongjong keadilan di tongatonga ni hajolmaon.\nDiposting oleh Pdt.MV Simanjuntak di 15.06\nNdang sian Arta Ngolu


Marluga: Mateus 21 : 14 – 22\nAdong dua pangalaho namasa dipatuduhon di turpuk on, parjolo: pangalaho ni angka namapitung dohot nalumpuon andul tu pangalaho ni angka sintua ni malim dohot sibotosurat (ayat 14-16). Molo denggan idaon sian duru (badia) ndang gabe jaminan hatuluson sian parbagasan, songon I ma pangalaho ni angka sintua ni malim dohot sibotosurat dipambahenan ni Debata. Dihasintongan ni dirina do siboto surat dohot malim I mangolu, gabe digohi jut ni roha nasida marnida halongangan na pinatupa ni Debata tu namapitung dohot nalumpuon i. Paduahon: muruk ni Jesus tu hau ara na holan marbulung sambing so marparbue. Aha ma gunana hau namarparbue hape holan marbulung sambing ? Aha do dipanghirimhon sian hau namarparbue; bulungbulung manang parbuena ? Dibahen Jesus do pambahenan-Na na tu hau ara laho paingothon (mangajari) halak Jahudi namangarajumi dirina bangso ni Debata alai ndang marsaor jala mangoloi (porsea) Debata. Ahama gunana badia idaon hape ndang mangolu partondionna ? Molo ditopot Tuhan I hita tu tongatonga ni bagasta manang tu inganan parkarejoanta, jut do rohaNa ala ndang jumpangsa parbue ni haporseaonta I ?\nDi jolo ni turpuk on di baritahon do na tarmuruk Tuhan Jesus tu angka partigatiga dohot panuhori nang situngkari hepeng na mambahen alaman ni bagas joro I gabe inganan partigatigaan nasida, pola ditunggalingkon angka meja partigatigaan nasida (ay.12). Alai nang pe disituasi natarrimas Jesus, di naro angka namapitung dohot nalumpuon mandapothon Ibana tu bagas joro I ndang gabe tarambat rimas I Ibana laho patupahon holong ni roha papatarhon huaso dohot holong ni Debata, jadi dipamalum nasida. Patar do hamuliaon ni Debata di si, laos dihamuliatehon angka dakdanak mamuji Debata, mandok : “Hosianna di Anak ni raja Daud!”. Adong panandaion di nasida, ia napatupahon tanda halongangan I : “Anak ni raja ni raja Daud”, halak namarsangap.\nTung merasa targanggu do angka Sintua nimalim dohot Sibotosurat di pandohan i. Ndang merasa mar las niroha nasida boi martupa tanda halongangan di bagas Joro ni Debata, patar huaso ni Debata namangalehon hamamalum ni parsahiton di angka ruas I, baliksa gabe jut rohanasida. Sian pangalaho on boi dohonon; ndang sude halak na dibagas joro I hape naeng pasangap Debata. Ndang sude halak naro marminggu marsitutu naeng marsaor dohot Debata. Marragam tahe motivasi dohot alasan ni jolma ro tu parmingguan. Aha do alasanta ro tu parmingguan ? Alani motivasi manang kebutuhan parhepengon do ?\nSogo situtu do roha ni angka malim dohot sibotosurat marnida halongangan na binahen ni Jesus dohot umbege dakdanak angka na manjoujou di bagas joro: Hosianna di Anak ni raja Daud! Pola gabe di dok tu Jesus: “Dibege Ho do hatanasida on?” Dialusi Jesus nasida mandok: Hubege do! Ndang dung dijaha hamu huroha: "Soara ni angka dakdanak dohot posoposo dipature Ho gabe pujipujian"? Alus ni Jesus I hombar songon na tarsurat di Psalm 8:3. Ndang tarambatan jolma laho mamuji Debata. Sai na torus do marsaringar pamujian tu Debata manghamuliatehon saluhut pambahenan ni Debata.\nMandapothon Pesta Paskah ni halak Jahudi do tingki i. Pesta on ma ari rea naumbalga di pestahon nasida, somalna marroan do nasida sian luat parmiaman nasida tu Jerusalem taradu so siat be inganan parmiaman gabe sipata ingkon holang nama sian Jerusalem angka natorop I mangalului inganan parmiaman. Nang Jesus, ingkon tu Betania nama Ibana marborngin.\nTorang ni arina i, laho mulak tu huta I (tu Jerusalem), male ma dihilala. Dung i diida ma di dalan i hau ara sangkambona jadi didapothon ma, hape holan bulung sambing do jumpangsa disi, gabe didok ma tu hau i: Na so jadi be ho marparbue olat ni on! Jadi pintor rahar ma hau ara i.\nPambahen ni Jesus marhite hata-Na tu hau ara I molo tapadompakhon tu na tarsurat di Lukas 13:6-7, boi dohonon; sada symbol do I tu angka malim, siboto surat nang angka halak Jahudi na gok sipaula pangalaho nasida siganup ari (pat. Pangalaho nasida di bagas joro i).\nAlai holan tanda halongangan I do na diparrohahon angka sisean I, ndang ditangkup parsiajaran sian namasa i. Alani I diondolhon Jesus tu angka sisean I hariringkot ni haporsean, ndang ulaon halongangan. Sian hagogoon ni Debata do boi masa gabe rahar hau i. Haporseaon I do ojahan ni ngolu, porsea tu Debata, “Ai jaloonmuna do saluhut nasa na pinangidomuna di tangiangmuna, anggo na porsea hamu!” (21:22).\nMinggunta sadari on margoar Kantate namarlapatam Endehon hamu ma di Jahowa ende naimbaru. Boasa dijouhon songon I ? marhite turpuk jamita on adong dua nanaeng dipatangkas, ima parjolo: ndang dipengaruhi situasi emosional Debata, amanta laho patupahon haluaon dohot las ni roha – songon na binahenna tu namapitung dohot nalumpuon dibagas joro i. Atik pe dibagasan hamuruhon Jesus tingkini (baru tarmuruk) tu angka partigatiga, panuhori, situngkari hepeng na di alaman ni joro I, alai ndang gabe pangambati I tu ulaonna pamalum namarsahit. Paduahon: hinorhon ni haporseaon, margogo situtu huaso tangiang ni angka partigor: “ ai jaloonmuna do nasa napinangidomuna, anggo naporsea hamu. Jala hinorhon ni haporseaon, boi martupa angka halongangan pinatupa ni angka naporsea i.\nSian na dua barita na dipabotohon diturpuk on “tarhirim” do Debata diparbue ni haporseaon. Parbue ni haporseaon ni halak Jahudi (nadiwakili angka malim dohot sibotosurat) na so tarida tangkas nadipartudos songon hau ara. Uli do idaon hau ara I ala tung gok bulungna; hape holan marbulung sambing so marparbue. Na dihaporluhon “namale” sian hau ara parbuena do ndang bulungna. Molo tataithon i tug oar ni minggu kantate on, aha ma ende nanaeng endehononta; ende naimbaru sada ? Ende I ima: parbue ni haporseaon. Parbuehon ma na tama, paboa naung muba rohamuna! ninna Jesus (Mat 3:8).\nMolo tapamanat diparngoluonta on; godang sai hira naso marpanghorhon parmingguon (ibadah) i. Dung sae ibadah; tong do ndang alang roha marbada, manihai manang manihasi halak dohot manghangoluhon parngoluon haholomon i. Gabe sipaula didok halak parsaoran dohot Tuhan i. sotung tarhirim Tuhan I di parbue ni hakristenon ta I; Ai nunga pola ampe tangke tu daling ni angka hau! Onpe, sitabaon ma nasa hau na so marparbuehon na denggan jala sidabuhononhon tu api! (Matius 3:10), Nasa hau na so marparbuehon na denggan, sitabaon do, gabe bolong nama tu api. (Mat. 7:19). Ndada hamu mamillit Ahu; Ahu do mamillit hamu jala hupadiri hamu, asa laho hamu marparbue, jala asa mian parbuemuna i; asa dilehon tu hamu nasa sipangidoonmuna sian Ama i marhitehite Goarhu.( Joh 15:16).\nDiposting oleh Marluga di 02.36


Jalo ma Poda Sian Debata asa Martua|Parsaripeon na martua\n”Sian mulana i do ditompa Panompa i nasida baoa dohot boruboru.”—Mateus 19:4\nJahowa * do na mamasumasu pardongansaripeon sian mulana. Dipaboa di Bibel, Debata manompa borua na parjolo ”jala ditogu ibana tu si Adam”. Las ma roha ni si Adam, didok ibana ma, ”On do sahali holiholi sian angka holiholingku.” (1 Musa 2:22, 23) Dihalomohon Jahowa dope saonari on asa martua sude na mardongan saripe.\nTingki hita marhasohotan, denggan do sude di hita ndang adong na hurang. Alai sasintongna, na mardongan saripe na masihaholongan pe ndang malua sian hasusaan na masa di parsaripeon. (1 Korint 7:28) Di buku on, taida ma prinsip ni Bibel na boi mangurupi asa martua na mardongan saripe dohot na markeluarga.—Psalmen 19:8-11.\n1 ULAHON MA NAUNG NIATURHON NI JAHOWA\nSONGON ON HATA NI BIBEL: Baoa do ulu di parsaripeon.—Epesus 5:23.\nMolo hamu tunggani doli, lomo do roha ni Jahowa asa lambok hamu tu tunggani borumuna. (1 Petrus 3:7) Dilehon Debata tunggani boru laho mangurupi hamu, jala lomo rohaNa asa dihaholongi jala dipasangap hamu nasida. (1 Musa 2:18) Holong ma nian na mangonjar rohamu patujolohon na ringkot di nasida sian na di hamu.—Epesus 5:25-29.\nMolo hamu tunggani boru, lomo do roha ni Jahowa pasangaponmuna jala urupanmu tunggani dolimuna. (1 Korint 11:3; Epesus 5:33) Mardos ni roha jala masiurupan ma hamu di ulaonmu. (Kolosse 3:18) Molo diulahon tunggani boru songon on, uli ma nasida di adopan ni tunggani dolina dohot di adopan ni Jahowa.—1 Petrus 3:1-6.\nSungkun jala tangihon ma dongan saripemuna, songon dia bahenonmu gabe tunggani doli manang tunggani boru na denggan laos marsitutu ma mangulahon i\nMarlambas ni roha ma tu dongan saripemuna, ala dihaporluhon do tingki laho mananda dohot pasonangkon roha ni nasida\n2 SARIHON MA PANGHILALAAN NI DONGAN SARIPEMU\nSONGON ON HATA NI BIBEL: Ringkot sarihononmu angka na dihaporluhon dongan saripemuna. (Pilippi 2:3, 4) Sangap ma bahen nasida, didok Jahowa tu angka naposoNa asa ”basar maradophon saluhut”. (2 Timoteus 2:24) ”Hata na asal nidok, maniham do i songon podang; alai ianggo hata na nidok marhite habisuhon, mambahen hamalumon do i.” Alani i, pingkiri ma parjolo hata sidohononmu. (Poda 12:18, Bibel siganup ari) Boi do urupan ni Jahowa hamu asa denggan jala lambok mangkatai.—Galatia 5: 22, 23; Kolosse 4:6.\nMartangiang ma mangido pangurupion asa boi tiur roha nang pingkiranmuna tingki mangadopi parsoalan\nPingkiri ma denggan aha na laho sihatahononmuna jala songon dia mangkatahon i\n3 SAROHA SAPINGKIRAN MA HAMU\nSONGON ON HATA NI BIBEL: Dung marhasohotan, nunga ”sada daging” be hamu. (Mateus 19:5) Alai sipata ndang sai dos pandapotmuna. Alani i, porlu asa sai saroha jala sapingkiran hamu. (Pilippi 2:2) Tarlumobi on ringkot tingki mambahen sada haputusan. Bibel mandok, ”Pangido ma nasehat na denggan asa marhasil ulaonmu.” (Poda 20:18, Bibel siganup ari) Pangke ma prinsip ni Bibel mangurupi hamu tingki mambahen haputusan na ringkot.—Poda 8:32, 33.\nPaboa ma aha na adong di rohamuna, unang holan mangalusi sambing manang holan mangalehon pandapot\nHatai ma parjolo dohot dongan saripemuna andorang so mambahen haputusan\n^ par. 4 Jahowa i ma goar ni Debata na disurat di Bibel.\nMARPOS NI ROHA JALA MASIANTUSAN MA\nMarpangantusion ma tu dongan saripemuna dohot tu dirimu sandiri. (Psalmen 103:14; Jakobus 3:2) Jala ingot hamu ma angka na denggan sian dongan saripemuna. Prinsip ni Bibel boi do mangurupi hamu asa marlambas ni roha. (2 Timoteus 3:16) Urupan ni Jahowa do hamu molo diihuthon hamu podaNa jala boi ma lam hot parrumatanggaonmuna.—Galatia 6:9.\nDihilala dongan saripengku do na jumolo ibana husarihon sian diringku?\nAha do naung hubahen sadari on na patuduhon, na huhaholongi jala huargai dongan saripengku?


PINASINGKOLAHON NI PINAHAN LOBU* – Batak Indonesia\n2020-01-19 2020-10-06 Redaksi BatakIndonesia.com\nJAKARTA, BatakIndonesia.com — Ra, ndang na madokhu iba molo nidok iba pinasingkolahon ni pinahan lobu. Tutu do na hudok on. Holan on tutu, unang talapati pandohan i letterlet.\nBoha dalanna, boi pinahan lobu pasingkolahon iba? Boti hatoranganna. Sian mulai tinanda marsingkola, ndang boi iba lupa tu ‘jasa’ ni pinahan lobu i. Molo mangido uang singkola iba tu natuatua i, ndang sai manigor dipasiat nasida pangidoan i. Sai didok ma: “Jolo ro ma ito tuhor ni pinahanta i.** Manang, jolo adong ma jo itu arga ni pinahanta on gadison!” Hape, sasintongna ndang sai na so adong hepeng di hajutna i lehononna. Alai, dalan nasida do i laho mangalehon parsiajaran tu iba asa unang dirimpu roha raderade sude. Toho do antong, jolo digarar partigatiga do tuhor ni pinahan lobu i asa nigarar uang singkola i.\n“Andorang so borhat ho tu parsingkolaanmi, jolo jaljali indahan ni pinahanta i da. Dung i lompa tu parapian i. Dung mulak ho sian singkola, jalo pele pinahanta i da!” Angka parenta on ma na somal jinalo.\nTep ma i, bornginna i ma, dung mulak nasida sian balian. Sungkunsungkun na parjolo ima “Nga dilehon ho pinahanya mangan?” Abagoh! Datung hea didok, nga mangan ho? Di tingki mangapil iba, laho modom nasida, olo do didok: “Jolo paniho ransang ni hurungan ni pinahanta i asa modom ho da!” Sandok, sian taguak babi sahat tu na taguak babi muse, ndang lopus urusan so taringot tu pinahan i.\nNa naeng dohononku dison ima hinaringkot ni pinahan lobu i. Molo nilombut anak ni pinahan lobu i sangga marsigulut nasida manganhon indahanna sian palakkana i na alani marusean indahanna i, manigor hona pinsang do iba, na mandok: “Sotung mate dilobongi ho pinahan i. Ndang boi ho singkola ianggo so alani da?” Abagoh jo, muse!\nSongon i ma niula sian mulai SD sahat tu SMA. Olo do sipata indahan ni pinahan (gadong dohot bulungna) na nilompa i pinangan, nang pe marsalaon gadong andor i ala rap dirobus dohot bulung gadong i. Mauliate do dohonon ala ‘sehat’ do iba manganhon i bo pe aek na sian lupaklupak i do sipata banahen mangalompa i.\nSahat ma tu na marsingkola di Medan. Molo mulak iba tu huta, ro ma tong parenta i: “Sorohon jo ito manghali gadongta i asa adong indahan ni pinahanta i, da. Adong arina, tongon rambong indungna i. Pas ma annon tulahon anakna i di ujung ni taon on (na nidokna ima masa manggarar uang kuliah).” Tong ndang holang sian jasa ni pinahan i.\nIngkon ongkuhononku do ndang holang pinahan lobu i sian sejara ni parsingkolaanku. Ra, angka dongan pe, torop do na songon iba. Alani, molo tung adong pe sangkap na naeng mangaripashon pinahan lobu i, manat jala sari ma di angka pandohan ala tung mansai marjasa do i di angka dongan. Ndang holan uhuman ni na pasingkolahon gelleng, ingkon botoonta do pinahan lobu i do panahan na ummaradatan sian sandok binatang na manjirir dohot na martugarang di atas tano on, di deba Bangso Batak.\n*)Nigandaan hombar tu haporluanna\n**)Na ujui, di hamian, sai jolo langku do pinahan lobu i digadis patigatiga asa dilehon tuhorna tu parpinahan i\nBACA: Serial Kearifan Batak (2): Burju na Tolu\nOne thought on “PINASINGKOLAHON NI PINAHAN LOBU*”\nPulo Siregar says:\n2020-01-19 at 7:51 am\nMansai menyentuh bah Sarito on. Gabe taringot tong iba si na jolo. Ala tong do ni alaman angka situasi na songoni. Mauliate di amang Prof. Albiner Siagian.\nSekalian amang. Hea do tong binege istilah – Na Pinagodang ni Gadong. Boi do ra tong explore on ni lae kondisi na mardomu tu son. Dipaima hami ate amang hehehhh…?\nDinding Kaldera Toba dan Perairan Timur Danau Toba (7,497)\nDi Balik Seikat Sayur Kangkung (6,445)\nTotal Users : 325863\nTotal views : 1114435


ANAK TUBU BORU SORANG 11 – TanoBatak\nANAK TUBU BORU SORANG 11\nRaja Bilher Marpaung (Op Miduk)\nMolo naeng palolo pesta halak Batak dipapungu nasida do bulung asa adong bahen rahot ni indahan. Ala hudon ni nasida uju i hudon tano dope dipangke. Jolo ditupuhi ma bulung i, somalna bulung ni pinasa do dipangke nasida. Ganup mardahan indahan, jolo dipamasuk nasida do bulung i tu bagasan hudon tano bahen lapikna unang godangan hurhur. Songon i ma dipargantihon nasida ganup mardahan indahan.\nAngka sisolhot dope manang olat ni ompu martinodohon dihara laho manampuhi dohot manupuhi bulung i, ndang apala sahat dope ulaon sisongon i tu liatan manang tu dongan saulaon. Disi ma hataridaan ni dos ni roha namarsada ompu.\nMolo adong na so marrindang anak sian sada ama, holan boru do rindangna, dung marujung ngoluna marrapot ma angka sisolhot dohot dongan sabutuha ni naung marujung i. Manang ise situpuk bulung-bulung di boruna na so mariboto i.\nMolo adong tubu boru na so marpinaribot, anak ni amangtuana ma manang anak ni amangudana na gabe situpuk bulung-bulung di nasida. Molo boru sihahaan, olo do dipatondong tu anak sihahaan. Molo boru sipaidua olo do dipatondong tu anak sipaidua, laos songan i boru sipaitolu dipatondong tu anak sipaitolu, hombar tu angka denggan ni palilung.\nHauma manang golat parbagianan ni boru i, na ingkon do topihon ni nasida sian i, asa adong parbagianan ni situpuk bulung-bulung, jala situpuk bulung-bulung ma martogi manopot ulaon ni boru i, di ulaon na metmet manang ulaon na balga. Laos songon i nang boru i manopot hulahulana. I do umbahen adong hata Batak mandok, ise do situpuk bulung-bulung di ulaonmu?, ninna. Tanggung jawab nabalga do di halak Batak situpuk bulung-bulung.\nNdang apala sude halak Batak na lomo rohana manean arta ni amangudana manang amangtuana. Alai molo ro parsorbanna na ingkon do. Molo adong sada ama marujung ngolu na so marindang di anak dohot boru, gabe teanon ni hahaanggina ma sude arta tinadinghonna. Jala hahaanggina nama patupahon na hombar tu partuaonna, manang diparmondingna. Alai di parmondingna dang padalan parjambaran. Unang gabe marutang raja, ai ndang olo raja manjalo jambar ianggo so adong na laho manjalo panggararan.\nHahaanggi nasumolhot do paneaan ni artana molo so adong ama martinodohon manang ompu martinodohon. Ruhut nahot do i di halak Batak.\nTartangis-tangis do siboru Tumbaga dohot siboru Buntulan, ala sai naeng teanon ni amangudana arta tinadinghon ni amang nasida. Gabe maporus ma nasida tu tombak ni Sabulan, disi ma nasida marmianan. Dung ro pe parburu dua halak, gabe diboan ma nasida nadua tu hutana jala dibahen pardijabuna.\nJolma na raja do parburu sidua halak i, ai denggan do dibahen nasida nadua tu si boru Tumbaga dohot siboru Buntulan. Ndang hea dipaulak manang didok boru-boru nabolong-bolong manang boru najinomput-jomput. I do patandahon togu ni padan nasida. Gabe sumolsolbagi ma amanguda nasida manungir-nungiri pambahenanna, di naro i helana dohot boruna nadua manopot hutana. Songon i ma binoto torsa-torsa najempek taringot tu si boru Tumbaga dohot tu si boru Buntulan.\nRAGI-RAGI NI SINAMOT\nNamargoar ragi-ragi ni sinamot sarupa do i dohot pauseang. Alai marpauseang di hutana ma. Songon on ma hatorangan na jempek. Dipangolihon si M ma anakna tu boru ni si S, dihatai nasida ma sinamot sigararon ni nasida tu parboru Rp 400 (opat ratus rupiah), hatihai asam sakaleng boras ma sarupia, horbo silima hae sada, dohot mas. Mamboan pauseang ma boru ni si S, santurpuk hauma margogo hira-hira opat pulu lima kaleng eme. Diligi-ligi paranak ma hauma i dohot parboru, ndang pola sidabuaekon.\nHolang do huta ni paranak tu huta ni parboru, daona dalanan satonga ari. Jadi molo laho dohot mulak, nunga dalanan sadari. Nunga dihatai nasida hian ia ulaon unjuk di huta ni parboru (dialap jual).\nDipingkiri paranak ma molo mangula hauma pauseang i anakna dohot parumaenna nunga suda-suda di dalan tingki. Dielek ma hulahulana i: �Rajanami, marpauseang di hutanami ma borumuna, unang pola parhauma tandang helamuna dohot parumaenhu tu hutamuna on�. Dung unduk masioloan nasida dipatudu paranak ma tu parboru singkat ni pauseang. Borhat ma parboru dohot paranak mandege-dege hauma naung niunduk ni paranak i. Dibereng nasida ma hauma i, ingkon sirimbaon dope jala sidabuaekhon.\nDipaondong ma bolak ni hauma i margogo 70 (pitupulu) kaleng jala urupan ni natoras pangintubu ni paranak ma mangarimba hauma i, gabe moruma sinamot naung diunduk hian. Saratus lima pulu rupiah (Rp 150) nama sipasahaton ni paranak, mas pe ndang dohot, alai ianggo horbo naung diundukna hian dohot do i dipasahat tu parboru na gabe sinamot pangoli ni anakna. Jala ulaon unjuk gabe di huta ni paranak (ditaruhon jual).\nSongon ima hatorangan na jempek taringot tu ragi-ragi ni sinamot dohot pauseanghon di hutana.\nAdat ni ompu naparjolo diupa do anak na tubu dohot boru na sorang, alai somalna dung sidung mangebang ma i asa diupa. (Hatorangan ni namangebang pinatorang pe i muse disada tingki).\nLAGETIAR DOHOT AMAK TIAR\nLagetiar, somalna di tingki angka ompu naparjolo holan tu jolma siupaon do i. Umpamana tu parumaen ro. Asing do na mangupa tu na mangupa-upa. Molo mangupa-upa tu natarsonggot (songgot ni roha) alai molo na mangupa tu parumaen na ro dohot tu na paborhathon mangalului jampalan na lomak dohot na manopot parsingkolaan na tumimbo (songon namasa nuaeng on).\nDiupa do najolo anak pinajolo dohot jolma nabegu, jolma asang-asang jala hombar tu tohonanna do dibahen. Siupaon dipatupa (upa-upa) ndang holan dengke diupahon, mamereng tu haringhotanna do i di angka jolma siupaon. Somalna dipahundul/dipajuguk diatas ni lage tiar, jala lage tiar dipaherbang ma i diatas ni amak, ipe asa dihatahon na mangupahon i. Holan jolma siupaon do padop-adop na niupahon i.\nHatorangan najempek taringot tu na mangupa parumaen ro.\nDi tingki pesta unjuk i diboan parboru do dengkena dipasahat ma i tu paranak. Sian dengke napinasahat ni parboru tu paranak dipasuhi ma i manang piga-piga dengke, ima nalaho siupahonon ni paranak tu parumaen dohot anak dung sidung pesta unjuk i, (manang bodarina) jala adong dope mangulahon on di manang na piga-piga luat (huta). Adopan ni angka dongan tubu (dongan sabutuha), dongan saripe ni hasuhuton do i. Ido umbahen adong umpama: Tua ni salaon, salaon situa-tua, Tua ni halak natorop sabutuha, Molo adong sibagion godang dongan marpardua, Molo adong sijuaon torop dongan manjua.\nDihatahon namangupa ma songon on hatana: Nuaeng pe dianakhu dohot parumaenhu nunga hundul hamu diatas lage tiar. Sai tiar ma panggabean, tiar ma parhorasan na laho sipadop-adoponmuna tu angka ari nanaeng ro. Dison dengke sitio-tio dohot indahan na las peak diatas pinggan puti: asa puti sahaliapan, puti so hapurpuran panggabean dohot parhorasan sahat tu pagian ni ari. Dison indahan nalas, las ma rohamuna, dengke simudur-udur sai siripe mudur-udur ma hita tu joloan on mangudurhon anak ma hamu dohot mangudurhon boru tupagian ni ari\nPir ma toras ni pongki bahul-bahul pansalongan\nPir ma tondi ni parumaen siboan tua ma marangkup sinadongan\nBintang narumiris ombun na sumorop\nMaranak pe hamu riris marboru antong torop\nAndor halumpang ma togu-togu ni lombu\nNarap nang saur matua hamu pairing-iring pahompu.\nNdang sidohonon ni namangupahon hata umpasa, sahat-sahat ni solu. Alana ingkon raja panggohi do natalup manghatahon i (manggohi).\nDung sidung diupahon jumolo ma naniupa i manganhon ipe asa rap mangan ma natorop namangadopi ulaon pangupaon i. Dung simpul marsipanganon, marhaliang ma angka natua-tua, mangalehon hata pasu-pasuan tu naniupa i, manggohi adat pasu-pasu naung dihatahon di tingki pesta unjuk di arianna i. Ima naginoaran ni angka ompu naparjoloi panggohi ni ulaon, Mangampu pasu-pasu i tangkas do ingkon na ni upa i do.\nAgustus 22, 2007 tanobatak\n5 respons untuk ‘ANAK TUBU BORU SORANG 11’\nBoleh tahu terjemahannya, minimal terjemahan judulnya saja, hehehe…\nSekadar info saya tertarik membuat tautan antara blog ini dengan salah satu blog saya dusunlaman [http://dusunlaman.blogspot.com] yang juga fokus pada tema-tema lokalitas.\nAgustus 24, 2007 at 10:56 am\nMenjelaskan judulnya saja harus panjang.\nAnak Tubu Boru Sorang artinya anak laki dan perempuan lahir.\nBagi orang Batak bagi anak lakilaki disebut lahir (tubu) karena dia berakar di klannya sendiri, sementara perempuan lahir (sorang) karena kelak dia akan memperkuat klan marga suaminya.\nSerial tulisan itu menjelaskan proses perlakuan adat istiadat dari sejak manusia lahir hingga dia melahirkan manusia kemudian.\nAgustus 24, 2007 at 2:16 pm\no gitu ternyata kirain apaan???\ntapi napa judulnya seperti itu yeach?\ntukan anak lahir perempuan lahir napa harus judulnya seperti itu???\ndwuh mey salah yeach???\nkalau misalkan anal perempuan nikah dengan yang bukan satu agama dan mengikuti agama pasangannya,apa perempuan tersebut masih dianggap anaknya???\nkarena mey pernah dengar cerita seperti itu????\nApril 11, 2008 at 3:29 am\nron li berkata:\n, ko kata ompungku siapapun yg kucintai ko uda dos tahimuna boanma tu jabuon , pasautma, yg penting jgn suami/istri org, ko bisa jgn pemabuk/judi/narkoba, ko bisa yg kerja, agama apapun yg penting dia mau dtg ke rumah kita dan makan sama2 gitu, usahakan kalian sah dulu diagama/negara, nanti ko kalian rasa ortu uda gakmarah datanglah minta maaf, bikinlah adatmu ko uda ada uangmu, adat kcl atau bsr sama saja. cem mana? ko dibilangnya dia agama ini tapi ko dia tak mau makan di rumah ortumu apa fikirmu dia itu bertuhan dan berperikemanusiaan, beradat ,beradab?\nMei 5, 2016 at 8:08 pm


Yanci Sinaga Archives - Lirik Lagu Batak Yanci Sinaga Archives - Lirik Lagu Batak\nCategory: Yanci Sinaga\nLirik Lagu Batak - October 10, 2020 - No comments - Yanci Sinaga\nlirik lagu dont forget remember. loas ma au mangapus ilumi. loas ma au mangapul rohami. ro do au naeng pasonang roham. ala holong do rohakki. paboa ma tung paboa tu au. ajari ma au marpangulahi roham. hias do holongki tu ho hasian. lao paimahon ho ito. holan naeng pajumpang au dohot ho. nunga tung masihol […]\nlirik lagu sasada ho. sada do na dirohakku. tung holan ho na dinipikku. oh hasian holan sasada ho. unang be sai lomos roham tu au. tung na so mose be padani hasian. nang pe godang ito si doli na jogi i. na ro manggoda au na ro manggoit rohakki. dang huhilala ito nungga pate di […]\nlirik lagu jujung goarhi. nunga naeng bot be arikki. tokkin nai suda ma nang gogokki. ho nama anak hasianku. na boi manjunjung goarhi. huataonton do marhoi hoi. tung marsali nang manggade pe hu ae. asa sahat pinarsittami. tung boi hasea ho muse. i ale anak hasiakku. tung burjuhon damang ma nasikkola i. bereng akka nahasea […]\nlirik lagu holongmi amang. holongmi amang, burjumi amang. tung so boi tarhalupahon au. sahat ro di na mate au. denggan ni basam, inang na uli lagu. naparorot tondikki . sahat ro di magodang au. mauliate ma hudok. di holongmu nang dnggan ni basami. sai dilehon tuhan i ma di hamu. gajjang ni umurmi paihut ihut […]\nlirik lagu tung ngali. ai tung ngali ito diborngin i. molo dao do ho sian lambungki. ai tung pajonok ma tu lambungkon. haol ma au gomos da hasian. na hurang ganjang bornging si boluson. molo di lambungmu ito. na hurang dao dalan sidalanan. molo raphon ho au ito. holan ho ito na di rohakki na […]


Martandang…. – Amani Partogi\nKloman vs Lomang →\nNamardongan do si Darianus dohot si Jamordong. Sakarejo nang sajabu. Sai hira naung leleng do nasida marsitandaan molo berengon ni halak, hape satohona, habilangan bulan dope nasida nadua na mardongan i.\nAlai nang pe songoni, boi dohonon sapartinaonan nasida. Rappak marutang, rappak so manunggak kontrakan.\nParjumpaan nasida nadua ima ditikki dijalo nasida karejo di sada pete ni halak jepang di Mukakuning. Ai sarupa parnasipon nasida si tano Batam on. Rupani nunga somal diparutangi nasida parlapo i, jala mambayar dung gajian. Sakamar ma nasida nadua di sada kontrakan di Batuaji. Rupani, attar sossok do anggo sipat nang pangalaho nasida nadua, rappak koji marende, koji marbola kaki, nang koji manonton sepak bola di tipi.\nDisada tikki, topet dijabu nasida nadua rap manonton semipinal ni Liga Champion Eropa ima tikki Barselona maralo tu Chealsea, dibereng si Jamordong ma di Darianus songon na hohom jala murhung bohi i. Tottu sahali, songon naso tabo do molo mekkel marsonang-sonang hape dongan mealungun ni roha, ninna si Jamordong dibagas rohana. Lobi muse, diboto ibana do, ia si Darianus on, sahalak na koji do mamereng Chelsea, ai sai dipasuman-suman ibana do pangalaho ni si Drogma tarlumobi molo marbola nasida, hape holan birong na do na dos. Sude do asing, tarlumobi parnasiponna.\n“Aha namasa boh.,..songon na mendung do hubereng di jembatan Barelang an..” ninna si Jamordong songon na marlalum.\n“Boha lae, sakosong ma dilae? Barselona di au..” ninna muse. Ai diboto iabna do tong sahit ni si Darianus on, molo nunga tu namartaru-taru, uang kontrakan pe boi do linop, asalma Chealsea ditiop ibana.\n“Dang ro ringgas namanonton on” ninna si Darianus\n“Noasa gale lae, na so boi do maranak horbo jattan I di huta??” ninna muse marlalun\n“Biasa ma lae,…”\n“Manang na di tolak do sitta ni lae??” ninna songon na mandatui, manukkun.\n“Sai hira datu pangolpuk do ho, dibotoi hodo dohot nadikolor hon” ninna siDarianus, songon na hona sukkun-sukkun ni si Jamordong i.\n“Ai tolu do lae na masa tu halak hita molo lungun rohana, molo dang adong pasisigaret, kode buntutna attar hona otik, ia so I, alani anak boru” ninna si Jaordong songon na malo\n“Olo bah…mantap itoan I, sa didepartemen nami, na baru masuk dope, duabulan dope, alai songon na malengleng ate-atekki molo huida” ninna si Darianus.\n“Kessil ma I lae…berengon ni lae jo hubaen sian nadidompet hon??”\n“Tutu do on lae, nga madabu holong au bah”\nNasida nadua nangpe sa pete, alai marasing do anggo inganan parkarejoanna, ima departemenna, jala dang masipaida-idaan ansida nadua molo dung di pete. Molo sian rupa nian, tu ukkuran ni halak hita boi ma dohonon baoa na gatteng do nasida nadua.\nJala ditikki baru masuk dope Duma, huroa tor marpangoit ma tu rohani si Darianus. Andorang so marsitandaan nasida, nunga diboto sidarianus na boru batak, ai sian goar ipe tanda do. Lam leleng, lam balga ma holong i. Jala dipataridahon si Darianus do I, olo do diarahon si Duma on rappak mangan di kantin. Jala sai disukkun do rupani aha barita tiap manogotna i. Dang lupa, molo nga di jabu sai si esemes do, hape nian pajupa do tiap ari. Ai didok ibana do molo dang diida ninna nannggo sadetik, sai hira naung sundut do portibi on.\nAsing si Darianus, asing do si Duma, ai poso dope ibana baru pe tammat sian sikkola, jala naeng karir ma parjolo luluanna, uhut muse, borua pamillit do ibana. Anggo songon sitelan ni si Darianus do ninna, olat ni ‘maintenance’ di pabrik boi dua pulu dapot au, ninna di bagas rohana. Jadi molo di istilahon saoanri, jual mahal do ibana. Mardomu ma tu natua-tuana pe sahalak pamilliti do, ai boi dohonon anggo apala halak hita di Batam on sude do namanda i, ai ise naso mananda anggota de pe er de nuaeng on ateh, na jot-jot tarida di jolma torop.\nNunga piga doli-doli muttul martandang tujabu ni itoan on, ala pangalaho ni natua-tuanai, tarlumobi amongna. Sai pittor didulo do tu duru rupani, mamakke aha do nasida na ro on. Anggo apala naik Ge El do manang goyang lutut alias mardalan pat, bah…horas ma. Tor hatop do disuru si Duma laho modom. “Bah, ai dang karejo ho marsogot boru?” ninna. Alai molo mar mobil do, disuru dope pangurupi i mambaen kopi.\nMarbisuk do si Darianus, disukkun-sukkun ibana do boha pangalaho ni itoan na tinggal di sada perumahan na massai uli di hutai ima apala na jonok tu Mall Panbill i. Jala sude do namananda ibana mandok, dang kalasna itoan I. “Anggo dang ihur martimus lae dang dapotmu i” , ninna sahalak donganna. Jadi tung marsak ma ibana.\n“Beta ma lae, asa dibereng ho jo au martandang” ninna siJamordong\n“Beta ma tutu, mardomu malam minggu on, sai dijabu hita” ninna si Darianus\n“Alai dah, au ma gumodang an makkatai, pokokna holan patandahon au ma ho, jala manang aha hudok sitau olohon ma” ninna muse.\nDang sadia leleng sahat ma nasida nadua tu jabu ni si Duma, jala songon na mardongan na sida denggan do diakkupi si Jamordong, jala dipatandahon si Darianus ma ibana tu itoan i.\n“Mahua jari-jari munai ito…” ninna si Duma, dibereng ibana songon na dilapiti si Jamordong tolu jari-jari sihambirang I, jala sangajo do diangkat ibana tibbo laho manginum tes manis I asa disukkun itoan I ibana. Dapot!! Ninna ibana dirohana.\n“Imadah ito…” ninna nanget\n“Adong sigaretmu lae? Habis bah…” ninna tu siDarianus, hape holan kode do on asa lao do siDarianus on, ai nunga i nakkinon hata nasida.\nTading ma si Jamordong dohot si duma.\n“Mabugang tangan hi nakkinon, ribak dibaen kassa” ninna huhut dipareso jari-jarinai, hatana attar sohabegean.\n“Adong huting Siberia di jabutta, nian nunga binaen sada bilut inanganna, jala binaen do ase dua asa ngali,…” ninna si jamordong, huhut diinum tes manis di jolona. Masiberengan nasida nadua. Serom si Jamordong.\n“Ai huting beguahai ito” nina si Duma songon na hona dirohana, ala lomo dot ong roha ni ibana mangida huting.\n“Lao natua-tua I liburan nabulan na lewat tu Petersburg, imana di Rusia, jadi diboan sada anak ni huting on sian an, hape dung sahat dison dang ha urus nasida, dilehon ma tu au, ala diboto boi au mangurus, hape asing do inganan ni on, ai ikkon ngali do, jadi nga hubaen nuaeng inganan ni huting on, jala tolu ma ase pangalihon, siallangonna pe ikkon na sian Rusia I do tinuhor, habis ma biaya tuson, nga habis kredit kart hu dibaen i, lenaon nama ninan tu akka pamili ito, adong nagiot diboto ito?”\nHuhut ma songon na unduhunduk itoan I, dungi disukkun muse “ Boasa mabbal huting tu jari-jarimunai”\nAnggo natua-tuani si Duma, dibege-bege do nasida na makktai i apala sian labasan ni jabu i, huhut manonton tipi. Huroa songon na tabo do dibege ibana suhutan ni si Jamordong tariongot tu huting siberia on, ro ma tupikkiranna, na paradongon do si Jamordong.\n“Imadah, nantoari, lupa au manutup pittu, hape tor haluar huting on, di labasan nami i adong do disi sada akuarium nabolon jala diingani sada ihan Arwana, supper red ninna goarnion, au pe ito sopola huboto massam ni ikkan on, alai na liburan hian nantoari tu penang Malaisya bah huboan sada. Manibbung huting on tu gijang ni aguarium on, alani biarhu masuk tubagas hulele hatop, hape di tibbuk muse tu gijjang ni tipi LCD nabolon si 56 insi i, humalaput ma au manakkup, hape dang huparrohahon tarttuk ma kassa na marbingkai hau jati nasian jepara i, ido asa mabugang tangan hon” ninna ibana muse. Huhut ma di uduti nasida na makkatai i.\nMullop ma amanDuma, sian pudi ala songon na hona do gaya ni si Jamordong namakkatai i, jala marsijalangan huhut marsitandaan ma nasida. “Parpete-pete do au tulang” ninna ibana.\n“Olo ma bere, alai nuga menejer ra hamu ateh bere..”\n“Ah tulang on nian….siloja-loja do iba”\n“Ai didok hamu, lae i, natua-tuamuna tu Rusia, apala aha do karejona??”\n“Songoni ma tulang, ala opat hami gelleng ni damang on, jadi tung na susa do ibana mangalului karejo i, na adong do tolu perusahaanna di bidang parmasi dohot alat kesehatan, jadi adong undangan sian Rusia lao seminar, huhut liburan”\n“Jadi dokter do natua-tua i??”\n“Daong tulang, abanghu siakkangan do dokter, jala akkang boru ipe dokter do, di Jakarta do nuaeng, dokter spesialis na rittik”\n“Molo halak ito, natoras boru??”\n“Holan dijabu do tulang, alai adong tolu ruko dijolo ni jabuttai, martiga tiga imitasi dohot perhiasan naasing muse, asa adong daon lalapna” ninna si Jamordong muse. Lam tamba ma longang ni amanDuma mamereng haserepon rohani ibana. Namora alai olo do karejo di pete. Didok si Jamorodong attong na marsiajar do ibana di perusahaan ni Jepang i, andorang so ibana maniop perusahaan ni amongna. “Ikkon tu jolma na maju do iba marsiajar tulang, boha di baen nasida, ba, asa boi ni ulahon” ninna ibana manguduti.\n“Ai tuson naik aha hamu bere, dang lilu hamu?”\n“Imadah tulang, dohot dongan nakkinon mar kareta, dongan sa karejo ni pariban on, tope mardalani au tu kontrrakanna, ai mardomu dison do nuaeng anggikku siappudani, liburan, ala ipe ibana tammat sian akabri, jadi dilean suti piga ari. Diboan do mobilhu liburan, mamereng-mereng puloBatam on ninna”.\n“Ai opat ninna hamu bere martinodohon, nadeba nai??”\n“Imadah tulang, massai lomos do natua-tua on mamereng sipaiduaon, bohama pilot ni maskapai ni Perancis i do ibana, jadi sahali satonga taon do ibana mulak, hape nunga dilean natua-tua i di ibana sada perusahaan i, alai dang olo ibana.”\n“Ai na nunut do huroa natua-tua i akke…”\n“Ido sai dipaddok tu hami tulang, opat hami anakkon na jala ninna nasida ikkon sonang ma tinggalhononna hami molo dung sundut arina, jadi sai didokdo asa marsiajar iba di perusahaan on, ido alana gabe ro iba mangaratto tu Batam on, na marsiajar do” ninna si Jaordong.\nTabo ma nasida namarnonang i, ai gabe amanDuma nama dongnanna marpollung, jala hatop ma disuru si Duma mambaen akka siallangon na metmet dohot si inumon na las, isara bir dohot na asing. Ninna rohani amanDuma, dang sala be Borukkon mamillit na gabe donganna. Ipe sahalion adong na jeges ro martandang.\nDung dipardalanan lao mulak nasida nadua sian partandangan i, disukkun si Darianus ma bohado sarana asa boi tudduk natua-tuani itoan i, alai jolo di jalo ibana ma sipatu napinakke ni si Jamordong i, ai bohama sipatu pijjaman do i\n“Dia sipattukki lae, marsolop do ho nakkinon, gabe ho unggatteng, hape iba do na martandang”\n“Ho nian lae…”\nDi ingot na sida dope, na tinonahon ni amanDuma si Jamordong asa ro muse, jala asa rap manonton liga inggris nasida di jabu. Ai ninna amanDuma do tu siJamordong . “Sarupa do hita hape bere, rap lomo do rohatta mamereng liga inggris on”\n“Olo tulang, na di bulan na salpu pe au mulak sian London, manonton derbi Mencester i, ai molo siaran langsung hape iba mamereng nasida, sarupa do hape dohot na dihitaan an..”\nninna siJamordong muse mandok.\n“Alai tulang, naeng mardalani jo hami marsogot dohot pariban on nian” ninna siJamordong.\n“Boi ma i bere, unang pola diadia roham…sukkun ma paribanmi, saguru di ibana do, molo apala rikkot, ba mobil hi pakke hamu, ai dang karejo marsogot” ninna amanDuma, huhut dibereng si Duma na serom-serom otik.\nBagag jala uli do tutu itoan on bah, ninna siJamordong dibagas rohana, ai sai lao do pamerengna tu itoan i. sip.\nDung diluar kompleks i, dijou nasida ma tukang ojek manaruhon nasida nadua tu kontrakan.\nPos ini dipublikasikan di TORSA dan tag Hendry Lbn Gaol, Turi-turian. Tandai permalink.\nOne thought on “Martandang….”\n19 April, 2011 pukul 7:17 pm\t Balas\non ma attong angka na maila pogos i…


Home » sermon » Yohanes 15:1–8\nBagian ni hata partadingan ni Tuhan Jesus do turpuk on na marrumanghon tudosan (perumpamaan). SangkapNa, asa marguna ngolu ni angka siseanNa di portibi on, unang holan na numpang mamolus boti pamatangna be jalanaeng sintong hadirionna be di na laho mangihuthon Tuhan Jesus Kristus. Dung i ingkon tangkas do diboto be, diingot songon dia parsaoranna be tu Tuhan i laos dipadimundimun denggan. Mardomu tusi do panggombarhonon ni Tuhan Jesus nuaeng, marhite tudosan hau anggur dohot angka rantingna, parbuena nang tu nampunasa i pe. Marhite illustrasi i gabe mura do antusan ni manang ise pe tinuju ni Jesus.\nTarbarita do hinadenggan ni hau anggur sian Palestina sian na jolo sahat tu tingki on. Godang do hagunaan ni anggur di ngolu ariari ni angka pesta. Dalam batas tertentu, dipangke do i gabe pelean siinumon (2 Musa 29:40), alai sai dipaholang angka malim do i hatiha laho bongot tu undungundung (panghobasion) sebagai disiplin pelayanan nasida (3 Musa 10:9). Na boi muse do aunggur i mandaoni sahit ngali manang daon ni butuha songon tinonahon ni Paulus tu si Timoteus (1 Tim. 5:23).\nDenggan do botoonta deba sian kegiatan ni pertanian anggur, ai ingkon ias do anggur i jala dinapui do tano hatubuanna. Bahenon do panjangkitan ni andorna. Umumna, subur do partubu ni anggur, alai ndang sude na subur tubu marparbue. Alani ingkon sai paiason do bona ni anggur i. Angka ranting na so ringkot, i ma ranting na so olo marparbue, somalna digotapi do i asa denggan marparbue. Halak na so somal mananda hau anggur, maol do mananda dia ranting na olo marparbue dohot dia na so olo marparbue. Alai anggo angka partani anggur manigor diboto do dia ranting na olo marparbue jala dia na so olo marparbue. Sangkap ni “pemangkasan” ranting i, asa unang mangganggu do tu na olo marparbue, ai holan na pasudasuda zat makanan na disupply ni batangna do i. Asa tarida ma ndada kesuburan di bulung dohot ranting (uli bulung dohot godang ranting) ni anggur na ni haringkothon, alai parbuena do. Ai tujuan ni na manuan anggur tontu do asa marparbue, ndada gabe hiasan (jagarjagar) manang uli idaon sajo.\nMenarik do muse tu roha taringot tu ranting na ginotap hasomalan ni halak Jahudi. Nang pe adong hasomalan ni Jahudi laho pasahathon soban tutungon tu Bagas Joro, alai anggo ranting ni hau anggur i tung na so boi do pasahaton tu Bagas Joro. Jadi ujung ni ranting naung ginotapan i holan ditutunghon ma i, ai so marnosan antong jala godang sirabunna.\n1. Porlak anggur ni Debata do bangsoNa\nMolo di halak Jahudi ndang pola hal na imbaru manggombarhon bangso Israel songon hau anggur (Jer.2:21; Jeh. 15:1-8; 19:10-14; Hos. 10:1; Psalm 80:9-17), didok do muse kobun anggur (Jes.5:1-7). Alai di sude pandohan i martudutudu tu ketidakbaikan, na liar jala na sega songon na niida ni angka panurirang. Alai nuaeng di bagasan Jesus adong “hau anggur na tutu” (alethinos, benar, sungguh-sungguh, asli). Pandohan na tutu di son laho patuduhon haasinganna sian Israel/Jahudi naung sega i (degenerasi = kemerosotan). Alani molo naeng denggan nasida ingkon di bagasan hau anggur na tutu i nama, jala nampunasa pe tangkas do, i ma Debata Ama. Di bagasan hau anggur na tutu i, gabe ranting ni Jesus ma nasa jolma na porsea di Ibana. Jala laos on do patuduhon, paboa marhite angka na porsea i, di angka ingananna, na gabe hataridaan ni Kristus do nasida be. On do nang na patuduhon, na mangula do Tuhan i di ganup inganan, ganup tingki, marhite angka na porsea di Ibana. Alai ndang holan marhite angka na porsea i, nang marhite huasoNa sandiri pe mangula do Ibana di sandok portibi on.\n2. Ranting na Denggan Lohot do Marparbue\nMarhite patujolo na di ginjang nangkin, nuaeng boi ma antusan pandohan ni Jesus sian ayat 2-6. Nunga dipaias na porsea i, marhite Barita Nauli na binoan ni Jesus, alai ndang sae holan ias, ingkon tong do lohot tu batang ni anggur na tutu i, asa boi marparbue. Ai i do sintongna, boha marparbue ranting na so mian di batangna! Jala na mian di anggur na tutu i, marparbuehon na denggan. Tarida di son, ndang holan parbue i na rumingkot sipingkirhonon ni ranting i, alana bonana i do na mambahen marparbue jala sian Ibana (Jesus) do na manontuhon siparbuehononna i. Antong aha do na rumingkot si parrohahonon ni ranting? Alusna hamiaonon (halohoton)-na di Jesus (Bona) i do na parjolo jala naumporlu sipamanaton dohot sipatureon, sipauliulion ni angka na porsea, taringot tu siparbuehononna, na mangihut ma i hombar tu lomo ni Tuhan i tu ganup hita on. Pandohan “mian hatangKi di bagasan hamu” pe di son, maksudna asa tangkas do hita manjamothon, manjagahon huhut pahembanghon naung jinalona sian Bona i. Hombar do i muse tu ayat na mangihut di ayat 16, paboa na Ibana do mamillit jala marsuru asa marparbue.\nTaringot tu na mamparbuehon i, songon on ma pandok ni si Paulus: “Ndada tau hami sian dirinami, anggo tung mamingkiri agia aha sian dirinami, sandok sian Debata do hatuaonnami” (2 Korint 3:5). Dihatindanghon ibana do, ia haboionna marbarita na uli ndada sian dirina sandiri i, alai holan ala ni asi ni roha ni Debata do i (I Korint 15:10). Jadi na pinarbuehon ni angka na porsea i, ala asi ni roha ni Tuhan do i.\n3. Dioloi Tuhan i do na Mian di Ibana\nDi ayat 7 diondolhon do kelengkapan ni hamianon di bagasan Jesus, i ma marhite na mian di hataNa. Tontu na mian di hataNa ndang holan pengakuan dohot pelafalan secara verbal sajo nidokna, alai pangoloion dohot pangulahonon di Hata i do patuduhon na mian sadasada halak di hataNa. Halak na mangulahon hata i do na nidokna, dioloi Tuhan i pangidoanna. Di Markus 11:24 didok Tuhan Jesus do, “Saluhutna, manang dia pe dipangido hamu di tangiangmuna, sai na sahat do i tu hamu, asal porsea hamu, ingkon jaloonmuna.”\nNa gabe persoalan di ngolunta, sude do na tapangido lehonon ni Tuhan i? Laho mangalusi i taida ma dirinta, tutu do mian di bagasan Tuhan i hita manang na mian di dirinta sandiri do? Ai boi do panghilalaanna manang pengakuanna dohot lagak/gayana hira naung di bagasan Tuhan i, hape ndang tutu. Ai halak na mian di dirina sandiri, lomo ni rohana, angka na ringkot di pardagingon dohot haportibion do dipangido i. Mandele molo so dapotsa jabatan, marungutungut molo so toho tu rohana pandohan ni donganna. Manat! Angka na so tutu mian di bagasan Jesus do pe halak na songon i pangidoan dohot sikapna.\nAlai halak na mian di Tuhan i, lomo ni roha ni Tuhan i, nasa na mambahen sangap goar ni Tuhan i, i do dipangido ibana na saut marhite dirina di ngolu ariari. Molo pe ndang manigor toho songon na di rohana i, alai sai dilului do dalan jala diauhon do marhite na masa tu ibana naeng marsangap Tuhan i. Alani lam toruk do roha ni halak na mian di bagasan Tuhan i, molo tercapai sesuatu manang so tercapai dope.\n4. Naeng Marsangap Debata Marhite na PorseaNa\nNa porlu siingoton ni angka na porsea naung marparbue, on do: ndada holan parbue i tujuan akhir lumobi muse molo nirajuman parbue i naeng mamboan goar tu diriniba sandiri. Manang molo dung adong diparbuehon na denggan, manigor dihirim rohana ma penghargaan sian portibion, songon angka na dapotan prestasi di portibi on mandapot hadiah, sertifikat manang medali dohot angka na asing i. Ndang i! Alai naeng marsangap do Debata Ama marhite angka parbue i (ay.8). Jala parbue i ndang holan sada, alai didok godang. Tutu di turpuk on ndang digoari rumang ni parbue i, alai secara garis besar i ma angka ulaon na mambahen marguna tu dirina tu halak na asing (songon anggur i). Secara allegoris dohononta ma, i ma angka na boi menghangatkan, mambahen hiras roha ni donganna jolma. Jala di udut ni turpuk on, di ayat 17 didok do, paboa ngolu na di bagasan holong ni roha do parbue na dimaksudna. Dung i muse molo tapahombar tu 1 Johannes 4:20, halak na marholong ni roha tu donganna, didok, i do hataridaan ni na manghaholongi Debata Ama. Antong ianggo impola ni parbue na denggan i, i ma holong ni roha. Jala laos taingot ma, ia disi adong na marsihaholongan, disi do Debata (1 Johannes 4:12). I ma hajonohan ni Tuhan i tu hita jolma, laos i ma patuduhon hapataranNa di portibi on, marhite holong ni angka na manghaporseai Ibana.\nNuaeng dapot ma sada prinsip hidup di na olo lohot (mian) di bagasan Jesus, ingkon marsangap Debata marhite ulaonna be. Alani do asa didok Paulus, ”asa di Debata hita marparbue” (Rom 7:4). Secara praktis di parngoluon ni Kristen, dirimpun ibana do, “Onpe …. manang dia pe diula hamu; bahen hamu ma i saluhutna pasangaphon Debata” (1 Korint 10:31). Ia dung songon i ngolu ni na porsea, i ma mambahen sangap Debata Ama, singkop ma hita on gabe sisean ni Tuhan Jesus.\n1. Ringkot do ganup tingki pamanaton manang na mian di Tuhan i do ngoluniba manang naung mian di bagasan soara ni portibi on do. Ai adong do siarsakhonon nuaeng on paboa na adong kekosongan spiritual, lumobi ma na berlatarbelakang Kristen belahan bumi bagian Barat. Idaon hira sukses, alai jiwa ndang tentram jala ndang adong pos ni rohana be. So tung masuk hita tu keadaan na songon i, ala ni patingkos be hasolhotonna tu Tuhan i, asa boi marparbe na denggan.\n2. Marparbue marlapatan marguna ngoluniba tu dongan jolma na nalnal marhite pambahenan marhite nasa na adong jinalo sian Tuhan i di bagasan holong. Alai tujuan akhirna ingkon bahen hasangapon di Tuhan i, ndang naeng tu diri sandiri. Ai na boi masa do marguna nian diriniba, manang dipargunahon dongan do ngoluniba, alai ndang bahen hasangapon di Tuhan i.\n3. Ala marhite hita tarida do pangulaon ni Tuhan i, jala naeng mamparbuehon holong ni Tuhan i do hita, alani ingkon lam jamot nasa halak Kristen patuduhon na mangula Kristus di bagasan dirina. Unang tarurak Kristus marhite dirinta. Paulus mandok Surat ni Kristus do hita sude na boi jahaon ni portibi on. Antong naeng ma patar Ibana marhite hita.\n4. Laos ingotonta do tema sentral ni hurianta HKBP di taon 2013 na mandok: “HKBP GABE PASUPASU TU PORTIBI ON” (1 Musa 12:2). Dia do parbue ni naung gabe Kristen hita be. Jala dia do parbue na boi hilalaon ni dongan na humaliang hita. Olo ma hita gabe hataridaan manang hapataran, kehadiran ni Tuhan Jesus tu na humaliang hita, marhite parbue na tama. Amen\nPdt. M. br. Simorangkir\nDi posting oleh : Rivai Silaban Update pada : 1:32 PM


Jamita Evangelium Malam Natal, 24 Desember 2019 Matius 1: 18-23, "Hasisinghop ni Bagabaga ni Debata" Pelita Batak Online\nSelasa, 24 Desember 2019 15:54:00\nSian Parsameanta, STT-HKBP, Hp/WA: 0812-62472015\nHamu angka Dongan, ruas ni pamatang ni Kristus hinaholongon.\nDi borngin Natal on, di na marsaor hita angka naung pinalua ni Debata di bagasan Jesus Kristus Tuhanta i marpesta parningotan di hatutubu ni Sipalua i, na gabe jamita di hita dienet sian hataNa na tarsurat di Evangelium Matius 1: 18-23 i. Disi adong opat barita na mansai uli na mamanghulingi hita di tingki on.\nNaparjolo, i ma barita na tontu na mandok ia pesepese na margoar Jesus i tubu ndang sian sangkap-sangkap manang tahi-tahi ni jolma, sian parsaoran ni daging ni Josep dohot si Maria, alai na sian Tondi Porbadia do. Nunga denggan pamatang ni si Maria uju so marsaor dope pamatang si Josep dohot ibana. I do sada halongangan na sai diingot portibion hamamasa ni Hatutubu ni Jesus Kristus. Hita on sude tubu songon parbue ni parsaoran pamatang ni Natorasta baoa dohot dohot natorasta parompuan na pinasupasu ni Debata.\nAlai ianggo si Maria nunga jolo denggan pamatangna andorang so marsaor ibana dohot si Josep. Hagogoon ni huaso ni Debata do na mambahen boi masa songon i. Ndang tarbahen ni jolma patupa na songon i. Asa, mamujimuji Debata di haradeonNa patuduhon hagogoon ni huasoNa i, i do na mambahen unduk rohanta marsomba di joloNa. Borngin on i ma borngin di hita laho mamujimuji goarNa.\nNapaduahon, barita na tontu na mandok na ia hatutubu ni Jesus sian Tondi Porbadia i ndang masa boti, ndang kebetulan, ndang coincidence, alai nunga disangkapi Debata di tingki na robi, hagogogok ni naung sinangkapan ni Debata do hatutubu ni Jesus i. Sangkap na so dapot piningkiran ni jolma do sangkap hatutubu ni sada pesepese sian Tondi Porbadia i, alai ingkon masa ala nunga Debata sandiri manangkapisa. Jala nunga parjolo dipabotohan Debata sangkap i marhitahite panurirangon ni panurirang Jesus. Ndang buni sangkap i. Alai nunga tibu disoarahon Debata tu hita jolma marhite bangsoNa Israel, naung mangadopi habuangan, i ma ngolu na dangol situtu. Asa, di na marpesta hita di bagasan borngin on, taarahon ma tong simalolongta tu Debata na marsangkap na denggan tu ngolunta, ngolu hajolmaon on. Sangkap i nunga saut masa, jala nunga saut di angka bangso na tinujuna. Ringkot do lam tahaposi Hagogoon ni Debata pasauthon sangkapNa di parngoluanta di portibion. Ala ni i, di borning Natal on, sipatoguonta do haporseaonta di hagogoon ni Debata na mangula di tongatonga ni portibion.\nNapatoluhon, ia na tinuju ni Debata di na manangkapi dohot pasauthon sangkapNa marhite hatutubu ni Jesus sian Tondi Porbadia i, i ma: Paluahon bangsoNa dohot mian/rap dohot bangsoNa di ngolu nang ulaon nasida di tano on: Immanuel. Ise do bangsoNa sinurirangkon ni panurirang Jesaya i, na ginurithon ni panurat ni Evangelium Matius i? Ianggo naparjolo umbege panurirangion ni panurirang Jesaya, alus ni sungkunsungkun i ima: BangsoNa Israel naung mamolus habuangan i. Dipalua Debata do tutu bangsoNa ndang sadia leleng dung manurirangi Jesaya. Alai songon halak Kristen naung pinalua ni Debata marhite Jesus Kristus na tapestahon hatutubuNa i, ia alus tu sungkun-sungkun i i ma ndang holan bangsoNa Israel, alai sandok bangsoNa na ro sian sandok bangso di portibion do.\nTu angka naung pinaluaNa marhitehite ulaon ni Jesus Kristus, jinouhon ma asa marlas ni roha hita jala tasomba Ibana di bagasan roha hamauliateon ala nunga masuk bilangan ni angka naung pinaluaNa i hita. Tu angka na so dapotan haluaon marhitehite haporseaon di Jesus Kristus i, jinouhon ma asa jangkon hamu sangkap ni Debata na sumurung i: Asa dohot nang hamu paluaonNa marhitehite ulaon ni Jesus Kristus i. Ala ni i, di borngin Natal on marlas ni roha ma hita halak Kristen Batak, ala nunga masuk tu bilangan ni angka na pinalua ni Jesus Kristus i hita. Ndang holan i tahe, sihalashononta do tong na dung dipalua Debata hita angka bangsoNa ia na tinuju ni Debata parohon Jesus tu portibion marhite na tubu sian Tondi Porbadia i ma laho pabotohon dohot pasauthon sangkapNa nauli i do, i ma: Ibana, Debata rap dohot hita di ngolunta di portibion. Jala i do didok Tuhanta Jesus tu angka siseanna di abad parjolo uju mangajari nasida Ibana sahat tu nuaeng marhite hataNa na tarsurat di Matius 18: 20: "Ai anggo pungu dua manang tolu pe marhitehite goarHu, sai dongananku do nasida." Dung malengse pe bagasa joro ni Debata di Jerusalem di taon 70, ondol ma tu angka siihuthon Jesus na di bagasan Jesus rap dohot hita do Debata. I do haporseaonta umbahen tahaporseai jala tahaposi na rap dohot hita do Debata di gareja nang di angka inganan asing ni gareja di borngin on di na tapuji goarNa. Uju dipaborhat Ibana pe angka siseanNa di abad parjolo nang dung i manorushon ulaon mamaritahon barita nauli didok Ibana do tu hita: "Ai idama, sai na dongananku do hamu ganup ari, rasirasa ro ajal ni hasiangan on" (Mat 28: 20). Nang di partangiangianta pe, diajari Jesus do hita marpos ni roha di hataNa na mangihuton: "Angkup ni i hudok ma di hamu, molo mardos ni roha manang dua sian hamu di tano on tumangiangkon manang hata dia pe, jaloonmuna do i sian Damang na di banua ginjang" (Matius 18: 20).\nNdang holan tu si Josep natoras ni Jesus hata barita nauli i manuju dohot pasauthon ulaon paluahon bangsoNa dohot patuduhon na Debata donganan ni Debata do si Maria na tongon mamingkiri beha ma bahenonna marnida hasasaut ni sangkap ni Debata i, alai dohot do tu ganup hit ana mangolu nuaeng di portibi na lam mohop on. DongananNa do hita patupahon nasa lomo ni rohaNa. Ibana do donganta patupahon nasa na denggan di ngolu on. Debata di rohanta, dipingkiranta, di ateatenta, di jolonta, dipudinta, di hambirangta, rap dohot hita. Ingkon pos do rohanta disi.\nNapaopathon atik pe na Debata do na manangkapi sangkapNa nauli i di na mambahen tubu sian Tondi Porbadia ia pesepese i, alai tong do haradeon ni si Josep manjangkon sangkap i dohot marsaringar tu tungatonganta. Ai molo ndang rade si Josep ndang manirangkonn si Maria, ra boi do asing barita Natal i, i ma ndang pasauton ni si Josep mangalap si Maria. Mansai ringkot do tong taenet sian i jamita na mangolu na mandok: Di jolo ni Debata, laho pasauthon sangkapNa paluahon hita dohot mandongani hita, mansai ringkot do pangoloionta, panjangkononta di hataNa tu hita. Mansai ringkot do pangulahononta di ngolunta. I do umbahen na di evangelium Mateus on mansai ringkot do barita nauli on: Ndang holan manghaporseai hat ani Jesus ia na pinaimaNa, alai pangulahononta di hataNa i do. Ala ni i do didok Jesus songon on tu angka na so mangulahon lomoNa, tu angka na holan hata: "Ndang dung hutanda hamu; laho ma hamu sian lambungkon, hamu angka na mambahen na so jadi" (Mat 7: 23).\nJala di hata partadinganNa dohot siseanna didok do: "Laos ajari hamu ma nasida mangaradoti nasa hata naung hupatikkon tu hamu" (Mat 28: 20). Ala ni i di tingki Natal on, dung tahamauliatehon tu Debata hasasahat ni dohot hasasaut ni sangkapna patuu Jesus sian Tondi Porbadia, i ma laho paluahon hita dohot asa rap Ibana dohot hita ganup ari, ganup tingki. Ndang be dao Ibana sian hita. Ndang be marmusu dompak Debata be hita ala ni dosanta, alai asa dongananNa do hita ganup ari.\nAla ni i halashon, jangkon dohot tiop ma na tinuju ni Debata di hatutubu ni Jesus Kristus sian Tondi Porbadia i, i ma laho paluahon hita dohot laho rap dohot hita di sude ngolu nang ulaonta dohot parsaoranta.\n(i) Boasa ma naopat barita na mansai uli na di ginjang i, na ingkon manggohi las ni rohanta di bagasan Borngin Parningotan Hatutubu ni Jesus i di bagasan sadarion 24 Desember 2019 on?\n(ii) Boasa porlu gohan ni hataNa rohanta dohot barita taringot tu hagogoon ni Debata na patupa hamamasa ni hatutubu ni Jesus sian Tondi Porbadia, halongangan bolon? Suraon do ndang porsea be hita di hagogoon ni Debata di ngolunta songon angka na porsea di Ibana?\nBoasa porlu gohan ni hataNa rohanta dohot barita taringot tu hasosonggop ni sangkap ni Debata di hatutubu ni Jesus i? Suraon do na tarimpu ndang dohot be Debata manangkapi sangkapNa nauli di partingkianta nuaeng, di na idaon sai adong dope angka donganta jolma na manangkapi angka sangkap na jahat, jala angka donganta na burju nunga lam so marsitutu be manangkapi patupahon ulaon na denggan? Asa di tongatonga ni i, ndang jadi hita putus asa marnida hinamaol ni patupahon na denggan di ngolunta nuaeng.\n(iii) Boasa porlu gohan ni hataNa rohanta dohot barita taringot tu hataridaan ni sangkap nauli ni Debata marhite hatutubuNa laho paluahon bangsoNa dohot laho mandongani hita? Suraon do ala ndang tahilala be di ngolunta ulaon ni Debata paluahon hita, dohot ulaonNa mandongani hita?\n(iv) Boasa porlu gohan ni hataNa rohanta dohota barita taringot tu pangoloion ni si Josep di hata ni Debata mangoloi sangkap ni Debata? Suraon do ala ndang sai rade be hita mangulahon hata dohot sangkapNa nauli di ngolunta, gabe ndang be marngolu na digohi angka pasupasuNa be ngolunta, ngolu ni keluarga nang bangsonta?\nMolo ingkon tapillit sada sian naopat i gabe jamita di hita di borngin Natal on, dia ma na boi tajangkon di ngolunta? Molo boi nian ganup na opat i, ai sada do naopat i masirainrainan. I pe, molo tung sada sian na opat i pe tajangkon, martua do hita.(**)\nOleh: Pdt Dr Robinson Butarbutar Sian Parsameanta, STT HKBP HP 10812-62472015 Hamu angka Dongan sahaporseaon, Di pesta Natal parjolo di tanggal 25 Desember i tabege do barita nauli taringot\nOleh: Pdt Dr Robinson Butarbutar, STT HKBP Pematangsiantar1. Ndang tarbahen sude naporsea ra marpungu dohot angka donganna na porsea di bagasan borngin on tanggal 24 Desember 2017, laho mamuji Debata\nPendidikan14 menit lalu\nKabar dari Seberang37 menit lalu


BACAAN HARI MINGGU PRAPASKAH II (Thn A, 20 Maret 2011; Bahasa Batak Toba) ~ Paroki 'MARIA dari GUNUNG KARMEL'\nBACAAN HARI MINGGU PRAPASKAH II (Thn A, 20 Maret 2011; Bahasa Batak Toba)\n(Thn A, 20 Maret 2011; Bahasa Batak Toba)\nPanjouon ni si Abraham, ama ni angkaa na porsea.\nDung i ninna Jahowa ma mandok si Abram: Bungkas ma ho sian tano hagodanganmu dohot sian hatubuanmu dohot sian bagas ni amam tu tano sipatuduhononku tu ho. Hubahen pe ho gabe bangso na bolon, jala pasupasuonku ma ho, jala pabalgaonku goarmu, asa gabe pasupasu ho. Jala pasupasuonku angka na mamasumasu ho, jala toruanku angka na mamburai ho, jala dapotan pasupasu marhitehite ho saluhut angka bangso ni tano on. Jadi bungkas ma si Abram, songon na nidok ni Jahowa tu ibana, bungkas ma dohot si Lot udur dohot ibana. Marumur pitupulu lima taon si Abram, di na bungkas i ibana sian Haran.\nReff. : Sai pasonggop ma asi ni rohaM tu hami, ale Tuhan, hombar tu pangalungunhon name tu Ho.\n1. Ai na sintong do hata ni Jahowa, jala marhaburjuon do sude pambahenanna.\nIbana mangkaholongi hatigoran dohot uhum, * gok asi ni roha ni Jahowa do tano on.\n2. Ida ma, sai nolnol do mata ni Jahowa tu angka na mangkabiari Ibana, angka na mangkalungunhon asi ni rohana.\nAsa dipalua tondinasida sian hamatean, jala dipangolu nasida di haleon\n3. Sai dihalungunhon rohanami do Jahowa, * Ibana do panumpahi dohot lombulombunami.\nSai pasonggop ma asi ni roham tu hami, ale Jahowa, hombar tu pangkalungunhonnami di Ho\nDebata do manjou dohot patiurhon hita.\nOnpe, unang ho maila, mangkatindangkon Tuhanta i, jala unang hailahon ahu, na tarhurung humongkop Ibana; dohot ma ho tahe mangkongkop barita na uli, sian hagogoon ni Debata! Ai dipalua jala dijou do hita marhitehite panjouon na badia; ndada marguru tu ulaonta, tung sian tahina dohot sian asi ni roha, na binasabasahon tu hita di bagasan Kristus Jesus, na sian mula ni mulana. Alai nuaeng dipapatar do, di na tarida Sipalua hita, Kristus Jesus i. Ibana do pasohothon hamatean, di paullop hangoluan dohot hatongtongon marhitehite barita na uli i\nMarsinondang bohi ni Jesus songon mataniari.\nDung i salpu onom ari, diarahon Jesus ma si Petrus, si Jakobus dohot anggina si Johannes, ditogihon ma nasida tu sada dolok na timbo, tu na suhi. Dung i muba ma rupana diida nasida, gabe marsinondang ma bohina songon mata ni ari i, mamontar ma ulosna songon na tiur. Jadi tarida ma di nasida si Musa dohot si Elia, na mangkatai dohot Ibana. Jadi dipanghulingi si Petrus ma Jesus: Tuhan, sonangna i dison! Molo na une di roham, hupauli ma dison tolu inganan, sada di Ho, sada di si Musa, sada di si Elia. Mandok i dope ibana, ro ma sada ombun na tiur mangalinggomi nasida jadi mangkuling ma soara sian bagasan ombun i: On do Anak haholonganku, lomo do rohangku mida Ibana; tangihon hamu ma Ibana! Umbege i angka sisean i, manungkap ma nasida jala mabiar situtu. Gabe didapothon Jesus ma nasida laos dijamai, huhut ma didok: Hehe ma hamu; unang ma mabiar! Alai laho manaili tu ginjang, sasada Jesus nama dapot matanasida disi. Jadi laho tuat sian dolok i, dipatihi Jesus ma nasida, na so jadi paboaon tu manang ise pe na niidanasida, saleleng so hehe dope Anak ni jolma i sian na mate.


Tu Debata Do Hujoujouhon Soarangkon! – Anakku Na Burju\nTu Debata Do Hujoujouhon Soarangkon!\nTu Debata do hujoujouhon soarangkon, jala mangangguhi ahu, tu Debata do tongon soarangkon! Jadi ditangihon do ahu. Hulului do Tuhan i di ari hagogotanki, sai toltol do tanganku bornginna i, jala ndang marpansohotan, sai dipajuajua rohangku do apulon.\nSai hupaingotingot Debata, jala marhoi; sai hupingkiri, jadi biahaton tondingku. Sai ditiopi Ho do langkop ni matangku, sai diumbani do ahu, jadi ndang tarbahen ahu mangkuling. Sai hupingkiri do angka ari na robi, angka taon naung leleng salpu. Sai hupaingotingot do pamiltikku di parhinaloan bornginna i, sai marhusari do rohangku jala sai manangkasi do tondingku.\nTung saleleng ni lelengna nama ulaning mambolongkon Tuhan i, jala ndang be ulahanna mardenggan basa? Tung naung marujung salelenglelengna nama ulaning asi ni rohana, tung pesan nama bagabaga i marsundutsundut? Tung naung lupa ma ulaning Debata marasi roha? Manang naung ditiopi angka asi ni rohana i dibahen murukna?\n11 Agustus 2012 Ida


Kuitansi ni parbarita sosukkunon – Amani Partogi\n← ANAK TUBU BORU SORANG ==Pardalanni Ulos Hembang dohot Ruhutna\nParsorion ni sibaen tangiang →\nPosted on 20 April, 2011 by Hendry Lumban Gaol\nDiboto OppuPartogi do haroro ni sitiop pitolot, namalo sigana surat , parbarita sosukkunon,– waratawan– tu jabuna. Barita sian dongan, ris do akka parsikolaan na dapotan proyek padipposhon parsikkolaan ditopot nasida. Patolu halion ma ibana disukkuni, jala dipatorang OppuPartogi dohot denggan alus ni sukkun-sukkun ini. Ninna rohana molo denggan dongan marpanukkun ba dengan ma alusan. Hape dang olat ni jabu, tu kantor pe ro do sibaoadi. Ninna donganna sakarejo ba opat hali ma saminggu on ro, marnida proyek. Topet dang disi OppuPartogi.\nManogot na, saparisapan timbaho dope OppuPartogi di hundulanna, nga ro siboto surat ondeng. “Horas di Bapai,..” ninna pantun marpanukkun.\n“Bah, horas, apala aha naporlu, Lae, dimanogot on hamu ro”\n“Imadah Bapa, ai mangalolai hami?”\n“Songonima, ai naeng mangajar sikkola au, antusi hamu ma ulaon nami guru on”\n“Atong na hatop nai ma, Bapa, ra nga diboto hamu i, sabotulna nian na manukkun proyek pembangunan parsikkolaan muna on do”\n“O, anggo i do naeng sisukkunon muna, ba ndi…nian do proyek i, molo naeng potoon muna, lao ma hamu, jala sukkun hamu ma pamborong na i, asa lao jo au satokkin mangajar” ninna OppuParoti hut disarat bukkuna.\nSatonga jom, dung sidung mangalean tugas OppuPartogi, mulak ma tu kantorna, didapot nga disi muse sibaoadi.\n“Ai nga dibereng hamu proyek i, Lae?” ninna manukkun\n“Jei adong dope na asing sian i?”\n“Ba, nga mangattusi bapai disi…”\n“Dang huantusi aha nidokmuna, ai bohama, guru sikkola metmet do iba, jei dang haru binoto mandodo rohani dongan, tao na bagas do boi dodoon alai anggo rohani jolma datung ise boi mandodo”\n“Ai somalna molo uluan ni parsikkolaan na asing, tor hatop do iba marurusan”\n“Attong tusi ma hamu lao”\n“Nunga sian i hami” ninna mangalusi.\nHehe ma NaiHumusor sian karosina, didapothon OppuPartogi. “Ai jalang-jalang marisi do nidok ni i, bapa” ninna makkusiphon tusipareonna.\n“Huboto do i Ibu, datung leanon i, ise halak oto-otoon ni” ninna mangalusi, jala mekkel NaiHumusor, ai diboto ibana, namalo marhata-hata do anggo oppuPartogi on.\n“Buti Bapa, attar dao hami ro sian kota an…”\n“Nga huantusi be i, dia nadirohamunai” ninna OppuPartogi mangalusi hut didadap tasna. Mekkel suping sibaoadi.\nHuroa na paradehon kuitansi do OppuPartogi, dungi di dokma muse tu sibaoadi namalo marbarita i “Ai dang huantusi jala partobok do au Lae, jei asa takkas botoon muna, Sappulu taon lobi ma au bendahara pembangunan di huria, alani i ganup getep na hulean tu dongan sai husurathon do, asa adong buktina. Jei sadia ma pasibensin muna Lae, asa husurathon dison, dungi tekken hamu annon, manang hamu ma manurathon” ninna OppuPartogi hut dilean kuitansi i\nSip dang maralus.\n“Bahen hamu goarmuna, alamat dohot goar ni suratkabar muna disi, asa binoto innon mambaen laporan naung hupahaluar hepeng ni parsikkolaan on”\n“Ba, dang songoni bapa dah, pangalean muna do”\n“Anggo getephu dang adong, haru tu anakkonhu hurang leanonku, alai getep ni parsikkolaan on, adong do. Ateh, Ibu NaiHumusor, adong do getep ditiop hamu?”\n“Adong do Bapa” ninna mangalusi hut serom, “Matte ho, dai…” ninna di bagas rohana\n“Boasa gabe songoni…”\n“Ido uhum na hubaen dison lae, sukkun hamu akka dongan guru i, nasa getep na haluar sude do tarida, talak songon indahan di balanga. Haru argani labang ni proyek an adong do denggan disurathon dison. Jei sadia do surathononhu di kuitansi on lae, naeng hatop au bah, nga lola ulaon” ninna OppuPartogi muse.\n“Attong lao ma hami Bapa, anggo songoni do hape” ninna\n“Ido, attong horas ma molo songoni” hut marsijalangan\nOne thought on “Kuitansi ni parbarita sosukkunon”\n7 Februari, 2012 pukul 1:36 pm\t Balas\nboasa dang songon cara ni oppo partogion di baen tu akka anggota De Pe eR in ate, ittor habotoan ise namanjalo amplop, dang sai marsitugan tiganan be.


HAMPUNG TOGI - ASING DO HATA MANGIDO, ASING HATA MARSALI - PALAMBOKPUSUPUSU\nHome » TORSA » HAMPUNG TOGI - ASING DO HATA MANGIDO, ASING HATA MARSALI\nHAMPUNG TOGI - ASING DO HATA MANGIDO, ASING HATA MARSALI\n16 August 2017 TORSA Edit\nDang sadia lelengna i nunga sahat si Togi tu bagas ni Simatuana dung dipaorot ibana horbona di pudi ni huta i. Dipahundul ibana di karosi dung dijalang ibana Simatuana boru. Hape manigor ihut do Simatuana doli sian pudi ala diida huroha sian lapo ni Amani Bilklinton ingananna hundul ro si Togi manopot bagas nasida.\nHumalaput si Togi jongjong manjalang Simatuana doli na ihut sian pudina.\n“Sian dia do hamu hela tongkin on” ninna Amani Polin mamuhai panghataion.\n“Dung hutarohon nangkin borumuna, husangahon paorot horbo di pudi ni hutaan” ninna si Togi huhut manurdukhon sigaret tu jolo ni simatuana i.\nDang sanga ganjang si Togi marsirarion dohot Simatuana doli ala manigor diarahon si Kartini ibana dompak pudi manigati pangalompaan ni simatuana i.\n“Adong na sogot huarsik haruting, atik tung lomo rohamuna hela rap sigati hamuma tu dapur” ninna Nai Polin tu si Togi.\nDitait si Kartini tangan ni si Togi dompak dapur, disigati nasida lompalompa ni simatuana i.\nDisaritohon Nai Polin naung mulai mardenggan pamatang boru nasida, dipatorang las ni roha ni si Kartini burju ni Simatuana manganju dohot mangajari boruna i. Dipaadar ibana naung dihatahon rohana laho marsali sian si Kartini laho ongkos nasida tu Jakarta.\nMansai las roha ni Amani Polin umbege hatorangan ni inantana i, balga rohana ala sonang ni roha ni boruna i, jala las rohana burju ni Ompu Pangadean tu boruna i. Tutu ndada hea dibege nasida barita manang hatahata na adong manihai Ompu Pangadean tu parumaenna si Kartini. Tarlumobi ma muse mambege naung mardenggan pamatang boruna i. Uee tahe sai sehat ma borungki, marpahompu ma ahu satongkinna i, ninna roha ni Amani Polin.\n“Alai nunga muba si Kartini on, tamba holitna so marngernger. Apala naeng marsali do iba laos so olo do ibana mangalehon, hape ndang na so adong hepengna?” ninna Nai Polin.\n“Boha didok hela i?”\n“Ingkon sai tu hela i huroha sungkunon?”\n“Jai, tu ise do. Ai so na hepeng ni si Kartini i, manang adong hian dipaborhat ho borumi mamboan sinamot tingki muli?. Unang bahen maila borumi, manat ho ai nunga paniaran ni na asing i. Muse tung naung sinari ni si Kartini hepengna i ingkon tu hela i do ho manungkun, asa unang adong masitihaan nasida muse”\n“Maila huhilala molo tu Hela i. Ho ma annon manungkun tu hela i”\nTompu hohom nasida dung ro si Togi dohot si Kartini sian pudi manopot nasida rap hundul di tardas ni jabu i. Alai ianggo Nai Polin nunga sai marhusori rohana boha do nuaeng bahenonna manungkun helana i,olo do suraon helana i pasalahon nasida. Tubu biar ni rohana dang olo helana i pasalihon ibana, ala pandok ni jolma i na holit do helana i.\nTuani ma dibuhai si Togi mandok hatana tu simatuana i, asa unang sai hohom nasida songon i.\n“Naeng laho hubege sian borumuna hamu tu Jakarta ala naeng wisuda laeniba si Polin"\nHohom duansa simatuana i, gabe bangkol rohana mangalusi sungkunsungkun ni helana i. Dohononna borhat so adong dope hepeng di tangan nasida, dohononna dang laho hape gogo roha nasida ingkon borhat nian.\n“Marmotor Bus do hamu manang marpesawat terbang. Alai tagonan ma marpesawat unang maloja hu hamu marbus?. Andigan tahe hamu borhat Inong?” ninna si Togi manguduti sungkunsungkunna.\n“So binoto dope tingkosna hela. Naeng marsali do roha jolo tu hamu asa adong ongkos, ai manangkas dang adong hutiop hami nuaeng hepeng lobi sian balanjo marsingkola angka laem na toluna i. Hape ondo pe sae marsuan eme di hita on, maol do nuaeng luluan parsalian. Atik tung boi patuhon muna hami marsali paima ginarar gotilonon” ninna Amani Polin.\n“So adong sadia hepeng ditiop borumuna, hape naeng pajongjong inganan partigatigaan ni pupuk hami nian unang sai sonson di jabu pupuk sigadison ni borumuna i” ninna si Togi nanget.\nTungki Nai Polin, diserbeng ibana mangida si Kartini. Dang songon na maruba bohina, gariada tarida do engkel supingna otik songon na manolopi hata ni si Togi.\n‘Nunga gabe holit hape si Kartini on dung saut tu si Togi” ninna roha ni Nai Polin.\n“Sadia huroha laho salionmuna, atik boi tarpahusor hami dohot borumuna?” ninna si Togi.\nDipatorang Amani Polin sangkap ni nasida naeng marpesawat, dirangrangi nasida hirahira pardalanan dohot balga ni ongkos nang balanjo nasida sian huta nasida dipadomu tu leleng ni nasida di Jakarta. Dohot do si Togi mangarangrangi hira sadia na ringkot ingkon tiopon nasida hepeng tu ongkos nang balanjo nasida di pardalanan.\n“Botima i Among, jolo husigati hami jolo dohot borumuna parhepengonnami annon. Marsogot hupaboa pe tu hamu, ai hepeng pe ditiop borumuna nuaeng so sadia” ninna si Togi.\n“Unang mabiar hamu, na marsali do hami. So tung rohamu na manedek hami tu hamu, dung gotilon manigor hugarar hami pe. Pos rohamuna” ninna Nai Polin.\n“I do tutu. Asing do hata mangido, asing hata ni na marsali. Urani apala borungku hamu so tung dietong hamu na mangido hami, huboto hami do na mandasor dope hamu” ninna Amani Polin.\n“So dia didok helam Among. Molo marsali bah marsali ma ingkon gararon do i, molo mangido bah sileanlean ma i. Marsogot ninna helam paboaonna tu hamu, sai sungkup ma hepengnami” ninna si Kartini huhut jongjong manjalang Inongna dohot Amongna laho hobas mulak tu jabuna.\nDang malo mandok dia Nai Polin tu helana i tarlumobi tu si Kartini. Nunga marimbar hape si Kartini, nunga malo mandok hata, nunga tung asing; Dang si Kartini na ujui be hape borungki, ninna rohana.\nHape nangkin di pudi tingki manigati pardahanan ni Inongna si Kartini nunga dos rohana dohot si Togi na laho lehononna marsali natorasna i.\n“Alai unang pintor undukhon i saonari Pa e, unang dietong gok hepengta gabe uraura haduan marsali Inong tu hita atik pe so apala sompit parhepengonna. Muse asa arga roha ni Inong haduan hatop manggarar molo hata marsali do hatana” ninna si Kartini tu si Togi.\n“Asi do roha nian ingkon marsogot unduhon, alai toe ma nioloan pe hatam”\n“Eheee, ingkon songon i do tu Inong on. Ingkon ‘tegas’, unang gale, molo gale do ho bah olo ma dengkedengkean ni hita haduan. Ia haru Among pe suda do didengkedengkei ala sai patalu roha Among. Dang na so holong roha tu nasida, boha rohangku tu Inongku pangintubu. Alai nunga songon parbue ni unte hita tu nasida marbansirbansir, hibul do alai adong gollitna” ninna si Kartini.\n“Boha pe ninmu, ingkon lehononta do mangurupi nanggo ongkos pesawat santulak tu nasida. Muse asa alas roha ni Lae si Polin, ai lae i nama haduan donganta marariari. Dang hatingkian muse angka dakdanakta atik lae i do haduan sipatudu dalan tu nasida, sai anggiatma manigor denggan dapot ni lae ulaonna” ninna si Togi lambok mangadu dao tu jolo.\n“Ianggo i antong ‘interenmu’ ma i Pa e tu simatuam dang husatosato i” ninna si Kartini.\n“Hahahaa, interenku ate dohot simatuangku. Hahahaha” songgot mengkel si Togi huhut manggalmit hurum ni inantana i ala erget dibege hatani ni olina i.